Hamil Empat Bulan, Ernie Zakri Suka Dengar Lagu Sedih

Usia kandungan sulung kini mencecah empat bulan, penyanyi Ernie Zakri berkata dia tidak mengalami alan melampau atau mengidam benda pelik.

Bagaimanapun, Ernie berkata dia mengakui suka mendengar lagu-lagu sedih sepanjang empat bulan kehamilannya sedangkan sebelum ini tidaklah kerap seperti sekarang.

“Saya sendiri tak pasti kenapa saya kerap mendengarkan lagu-lagu sedih sepanjang kehamilan. Benar, lagu-lagu saya kebanyakannya sedih tapi tidaklah saya dengar lagu sedih dengan kerap sewaktu sebelum hamil,” katanya.

Dalam pada itu, Ernie berkata meskipun suka mendengar lagu sedih namun emosinya tidak teganggu mahupun merasa sedih.

“Walaupun suka mendengar lagu-lagu seperti itu, tetapi saya dan kandungan tidak dipengaruhi dengan emosi sedih, semuanya baik-baik belaka, Alhamdulillah,” katanya.

Syamel dan Ernie mendirikan rumah tangga pada 26 Mac lalu di Masjid Puncak Alam, Selangor. Ernie dijangka melahirkan cahaya mata sulung pada Mac tahun depan.


Elfira Loy Kenang Saat Melahirkan Anak Dalam Keadaan Bertelekung

Meluahkan rasa syukur anak sulungnya, Rayyan Khalaf kini sudah pun berusia dua tahun, pelakon Elfira Loy mengimbau kembali kenangan ketika melahirkan cahaya matanya itu.

Elfira berkata dia terpaksa bertarung nyawa selama 10 jam untuk melahirkan anaknya itu. Menerusi entri itu, Elfira turut memuat naik fotonya sedang menahan sakit.

BACA: Risau Tak Dapat Sambut Hari Jadi Anak, Elfira Loy Dikecam

Elfira turut meluahkan rasa syukur kerana dikurniakan seorang anak yang tidak banyak karenah dan sangat baik seindah namanya.

Perkongsian Elfira itu mendapat pelbagai reaksi daripada rakan artis dan netizen yang mendoakan Rayyan menjadi seorang anak yang soleh, berjaya di dunia dan akhirat.

Elfira Loy mendirikan rumah tangga dengan Faris Khairul Anuar pada 1 Januari 2019. Pasangan itu dikurniakan seorang anak lelaki Muhamad Rayyan Khalaf pada Oktober 2019.


“DSV Wanita Pertama & Terakhir Yang Saya Sentuh”

Nampaknya masih tiada kesudahan lagi kisah cinta jutawan kosmetik, Datuk Seri Vida dan juga bekas pembantu peribadinya, Ahmad Iqbal. Baru-baru ini, Vida ada membuat IG Live bagi mempromosikan produk-produknya serta berinteraksi bersama peminat.

Malah, Iqbal juga turut masuk ke live IG itu dengan muka masam dan langsung tidak bersuara. Namun lebih menjadi perhatian adalah komen yang ditinggalkan Iqbal.

Menurut Iqbal, Vida merupakan wanita pertama yang disentuh dan wanita terakhir. Ujarnya disebabkan itu juga dia mahu berkahwin dengan Vida, bukan kerana harta seperti yang didakwa netizen.

Seperti sudah dijangka, komen Iqbal itu mendapat pelbagai reaksi daripada netizen mengenai ‘wanita pertama dan terakhir disentuh’ apatah lagi kenyataan itu boleh mengundang fitnah.

Sementara itu, menerusi Insta Story Iqbal memaklumkan sudah dua minggu dia dan Vida tidak berhubung, malah sudah membatalkan dewan hotel untuk majlis mereka.

Iqbal juga turut berkata drama Vida yang tidak berhenti mengatakan mereka akan berkahwin sangat keterluan serta meminta usahawan itu berhenti menipu orang ramai.


Firdaus Wong Lapor Polis Difitnah Sebar Video Lucah

Pendakwah bebas, Firdaus Wong Wai Hung membuat laporan polis di Balai Polis Wangsa Maju selepas didakwa menyebarkan foto dan video lucah melalui satu saluran Telegram.

Menerusi satu kenyataan di Facebook, Firdaus menafikan dakwaan kononnya beliau adalah pemilik akaun Telegram yang menyebarkan bahan lucah tersebut.

“Alhamdulilah selesai membuat laporan polis tentang fitnah yang disebarkan kononnya sayalah pengasas & pemilik saluran Telegram yang menyebarkan video serta gambar lucah. Saya menafikan fitnah tersebut!

“Saya hanya memiliki satu Telegram rasmi sahaja di pautan ini https://t.me/brofirdauswong & menafikan sebarang fitnah yang mengaitkan saya dengan penyebaran sebarang video & gambar lucah,” tulisnya.

Meskipun difitnah, Firdaus berkata dia memaafkan individu yang meleparkan kata-kata cacian terhadapnya namun tidak akan berdiam sekiranya difitnah.

“Saya akan memaafkan mereka yang memaki-hamun, menyindir, mengejek atau menghina saya tetapi saya tidak akan mendiamkan diri apabila saya difitnah,” katanya.

Terdahulu, hangat diperkatakan apabila Firdaus mendedahkan mesej perbualan didakwa milik seorang pendakwah terkenal di satu saluran Telegram.


Meniarap Pun Suara Sedap, Fatin Afeefa Nak Nyanyi Baring Atas Meja Pula

Baru-baru ini, pelakon Fatin Afeefa ada memuat naik video menyanyi sambil membuat pelbagai gaya dan aksi yang menjadi perhatian ramai.

Rata-rata netizen memuji keluaran suara Fatin serta suaranya tetap sedap meskipun menyanyi dalam keadaan baring, duduk dan meniarap.

Menerusi video dikongsikan, Fatin menyanyikan lagu Saat Hilang Cintamu oleh Siti Sarah dan Wajah Kekasih oleh Siti Nurhaliza.

Di ruangan komen, Fatin membalas komen sempat berseloroh akan menyanyi dalam keadaan baring di atas meja makan pula selepas ini.

Tidak kurang juga, ramai mahu Fatin segera merakam dan melancarkan sebuah single supaya tidak mensia-siakan bakat nyanyiannya itu.


Rita Rudaini Bangga Anak Raih Anugerah Cemerlang

Pelakon Rita Rudaini meluahkan rasa terharu dan bangga apabila anak sulungnya, Airit Rayyan Rizqin mendapat anugerah cemerlang bagi semua subjek.

Menurut Rita, anaknya itu juga mendapat Anugerah Pelajar Terbaik Kelas bagi tahun 2020 selain pelajar terbaik bagi mata pelajaran bahasa Arab dan Reka Bentuk dan Teknologi (RBT).

“Alhamdulillah. Sebab itu, saya tidak kisah berhabis untuk berikan yang terbaik. Macam Rayyan, dia memang fokus untuk semua subjek. Dia akan bising kalau tak dapat markah penuh.

“Saya pula bukan semua subjek tahu. Apa yang saya boleh tolong ajar, saya bantu. Selebihnya dia memang belajar dengan cikgu dan saya turut sediakan kelas tuisyen,” katanya.

Tutur berkongsikan berita gembira itu di Instagram, Rita turut mengucapkan terima kasih kepada guru yang mendidik serta mencurahkan ilmu kepada anaknya.

Dalam pada itu, Rita merancang untuk menghantar kedua anak lelakinya itu ke Pusat Pendidikan Tahfiz, malah anaknya juga turut berminat.

“Insya-Allah, untuk peringkat menengah nanti kalau boleh nak hantar Rayyan dan Arjuna ke tahfiz. Mereka pun berminat. Saya percaya, ini saja saham akhirat yang saya ada yang dititipkan oleh Allah kepada saya.

“Saya gembira melihat kejayaan anak-anak. Saya selalu pesan, nak berjaya di dunia dan akhirat kena rajin solat, mengaji, dengar cakap orang tua dan sentiasa berbuat baik,” katanya.


Tak Nak Singkat, Usahawan Dedah Izara Aishah Minta Gaya Tudung Labuh

Penghijrahan pelakon Izara Aishah yang kini tampil sopan dan bertudung labuh mendapat reaksi positif di kalangan netizen yang turut gembira dengan perubahan tersebut.

Baru-baru ini, usahawan tudung dan kosmetik, Anas Zahrin berkongsikan video Izara menjadi model untuk koleksi tudung keluarannya.

BACA: “Nak Berhijrah Ke Nak Melawa? Nak Dua-Dua” – Izara Aishah

Lebih mengagumkan, Anas mendedahkan Izara sendiri yang minta fesyen bertudung labuh dan tidak mahu tudung singkat yang boleh menampakkan bahagian dada.

Izara cakap “abg, Izara nak style labuh tau. Taknak singkat” ya Allah korang….stokin tangan siap ? @ashhannas

Perkongsian Anas itu mendapat pelbagai reaksi daripada netizen yang turut gembira dengan perubahan Izara itu serta memuji kecantikan pelakon itu yang tetap cantik meskipun bertudung labuh.

Terdahulu, Izara mengejutkan ramai apabila memuat naik gambarnya tampil sopan dan bertudung labuh. Malah. pelakon itu bertindak memadam gambar-gambar lamanya yang tidak bertudung di Instagram.


Loya Tengok Rumah Sendiri, Shaheizy Sam Bawa Syatilla Pindah Hotel

Pelakon Syatilla Melvin kini hamil anak ketiga, pelakon Shaheizy Sam sanggup membawa keluarganya pindah ke sebuah hotel gara-gara isterinya mengalami alahan loya melihat rumahnya sendiri.

Menerusi satu perkongsian di Instagram, Shaheizy berkongsikan video memaparkan kakitangan hotel mengangkut barangan yang dibawa dari rumah masuk ke bilik hotel.

“Nak melayan kerenah ibu mengandung punya pasal. Macam mana ni? Sampai bila agaknya,” tulisnya.

Sementara itu, dalam satu perkongsian lain, Sam memuat naik video memaparkan isterinya kembali cerita apabila berada di tempat lain daripada rumah mereka sendiri.

Dalam satu entri, Syatilla turut berkongsikan mengenai alahannya yang pelik itu dimana dia tidak pernah alami sebelum ini sehinggakan badannya lemah. Syatilla turut mengucapkan terima kasih buat suaminya yang sentiasa berada di sisi serta sanggup bersusah demi dirinya.

A post shared by S Y A T I L L A M E L V I N (@samtilla)

“Rasa hidup takdak kualiti duduk tengok perabot rumah, nak buat semua benda tak jadi, lembik longlai badan. Demi Allah ni pertama kali Tilla ada alahan macam ni.

“Kali ni sangat2 luar biasa, rasa serik pun ada. Insyaallah doakan baby nombor tiga ni sihat sempurna sifat. Itu paling penting.

“Terima kasih suamiku yang sentiasa setia ada di mana2, aku tidur kat bawah dia ikut, tidur atas dia ikut, tidur kat ruang tamu dia ikut. Ni baru la namanya kerjasama selamanya! Sayang awak,” katanya.

Syatilla dan Sam mendirikan rumah tangga pada 8 Februari 2016 dan dikurniakan dua cahaya mata iaitu Syeriv Samheizy, 4, dan Sarima Samheizy, 2.


Suhaimi Saad Syukur Bebas Keluar Masuk Kedai Walau Tak Vaksin

Sebut saja nama penyanyi Suhaimi Saad pasti ramai tahu bahawa bekas anggota kumpulan nasyid In Team itu sering mencetuskan kontroversi kerana pendirian anti vaksin.

Bagaimanapun baru-baru ini, nama Suhaimi menjadi perhatian apabila berkongsikan kisahnya yang bebas kemana-mana meskipun tanpa divaksin.

BACA: Anak-Anak Demam, Suhaimi Saad Sembuhkan Beri Segelas Air Dibacakan Al-Fatihah

Menerusi, satu perkongsian di laman Twitter seorang netizen berkongsikan satu perbualan antara Suhaimi dan pengikutnya di laman TikTok dimana pengikutnya itu bertanyakan sama ada dia dan isteri sudah mengambil vaksin.

Suhaimi membalas pertanyaan tersebut mengatakan dia dan keluarganya bebas ke mana-mana kedai meskipun tidak divaksin, malah tiada pula yang meminta untuk menunjukkan kad vaksinasi.

“Setakat ini kami pergi mana-mana kedai tak ada pula yang minta kad vaksinasi, hanya scan MySejahtera sahaja, Alhamdulilah, Allah permudahkan,” kata Suhaimi.

Susulan itu, rata-rata pengguna Twitter menggesa semua peniaga dan pemilik premis supaya melakukan pemeriksaan lebih ketat kepada pelanggan mereka.

Malah, ada netizen berkongsikan ada kedai makan yang tidak memeriksa vaksinasi serta seolah tidak peduli pelanggan keluar masuk sama ada sudah lengkap vaksin atau tidak.

“Harap harap semua kedai tolong la check dulu sebelum bagi customer masuk. Tak pasal pasal anti vaksin terlepas masuk kedai,” ciap @ketengahketepi.

“Aku gi kedai makan ‘dine in’, dorang tak minta sijil vaksin pon weh. Aku pun pelik gak, tapi tu la realiti,” kata @homeyn18.

“Kedai mamak area Kota Damansara, Subang Bestari, kedai roti Jalan Kerinchi semua tak periksa. Orang scan tak scan @my_sejahtera pun tak ada sapa peduli, keluar masuk saja. Kalau yang masuk tu ‘fully vaccinated’ takpa la, kalau tak,” kata @Lan_Aziz.


Ebit Lew, Isteri Dipanggil Ke Bukit Aman

Hari ini pendakwah terkenal, Ustaz Ebit Lew dan isteri dipanggil semula oleh polis untuk dirakam keterangan berhubung kes gangguan seksual.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, percakapan mereka direkod di Bukit Aman, semalam bagi membantu siasatan.

BACA: Netizen Tunjuk Bukti Dakwa Video Lucah Kononnya Ebit Lew Adalah Deepfake?

Dalam pada itu Abd Jalil turut mengingatkan orang ramai agar tidak mengeluarkan sebarang kenyataan dan menyebarkan bahan di platform media sosial

“Orang ramai dinasihatkan untuk tidak mengeluarkan sebarang kenyataan dan menyebarkan bahan di mana-mana platform bagi mengelakkan spekulasi serta provokasi hingga menjejaskan siasatan polis,” katanya.

Terdahulu, pada 20 Ogos lalu siasatan ke atas Ebit Lew dilakukan berikutan aduan diterima daripada beberapa individu yang mendakwa pendakwah itu melakukan gangguan seksual.


Impian Nabila Razali Beli Rumah Dua Tingkat Tercapai

Hasrat penyanyi dan pelakon, Nabila Razali untuk memiliki rumah impiannya akhirnya tercapai apabila menerima kunci rumah baharu daripada pihak pengurusan kediaman.

Menerusi perkongsian di Instagram, Nabila meluahkan rasa syukur impian untuk memiliki rumah dua tingkat itu tercapai dan segalanya dipermudahkan.

Nabila turut memuat naik foto dirinya di hadapan kediaman dua tingkat yang dipercayai terletak di Rawang, Selangor itu.

Perkongsian Nabila itu mendapat pelbagai reaksi daripada rakan artis dan peminatnya yang turut gembira serta tidak melepaskan peluang mengucapkan tahniah. Malah, ramai memuji  reka bentuk kediaman itu yang cantik.


“Kami Datang Bertiga Tapi Balik Berdua, Kami Redha Dengan Ujian Allah”

Meskipun hanya tiga hari bergelar ibu bapa namun ianya penglaman cukup berharga bagi penyanyi Azmi Saat dan isterinya, Nazira Muhamad.

Menerusi satu perkongsian sebentar tadi, Azmi memaklumkan isterinya sudah dibenarkan pulang meskipun hospital menyarankan untuk tinggal beberapa hari lagi sehingga sihat.

Lebih sebak, Azmi berkata sehebat mana pun perancangan manusia namun Allah pemilik segalanya dimana mereka datang ke hospital bertiga namun balik hanya berdua sahaja.

“Kami datang bertiga tapi balik berdua sahaja. Itulah takdir. Sehebat mana pun rancangan kita, sekuat mana pun penjagaan kita, tetap Allah yang maha merancang dan pemilik segalanya,”katanya.

Reda dan sabar dengan ujian diberikan, Azmi berkata meskipun Allah mengambil anaknya tetapi Allah gantikan dengan orang yang baik-baik di sekelilingnya.

“Kau sahajalah yang tahu betapa kuat kami meharungnya. Moga sabar kami tergolong dalam sabar yang cantik. Ganjarilah kami dengan rahmat dan kebaikanMu di dunia lebih lagi Akhirat. Allah tarik satu tapi Allah gantikan dengan ramainya orang-orang yang super baik dalam hidup kami,” tulisnya.

Diakhir perkongsian itu, Azmi berkata dia dan isteri akan terus kuat dan yakin bahawa Allah akan berikan yang lebih baik buat mereka.

“Kami akan kuat. Kami yakin Allah akan berikan yang lebih baik. Nantikan anak kami yang kedua. Insya Allah,” tulisnya.

Pada 27 September lalu, Azmi selamat menimang cahaya mata sulung diberi nama Khairul Afnan selepas 10 tahun menantikan zuriat.


Gambar Peti Besi Dibawa Keluar Dari Kediaman Rasmi PM Pula Tular

Beberapa keping gambar tular menunjukkan peti besi besar dikeluarkan dari Kompleks Seri Perdana dan dipercayai dipindahkan selepas kekalahan Kerajaan Barisan Nasional (BN) pada Pilihan Raya Umum Ke-14 lalu.

Memetik laporan portal AgendaDaily, kren juga terpaksa digunakan bagi membawa keluar peti besi tersebut keluar dari kediaman rasmi Perdana Menteri itu kerana terlalu berat.

Semalam, bekas Perdana Menteri Datuk Seri Najib Tun Razak mengakui membawa perabot keluar dari Kompleks Seri Perdana dan masih disimpan di gudang serta sedia memulangkan perabot tersebut kepada kerajaan secara percuma kerana tidak digunakan langsung memandangkan masih berpuas hati dengan apa yang sudah ada di rumahnya.

“Ia tak digunakan langsung. Jika kerajaan ada niat, saya setuju untuk berikan secara percuma kepada kerajaan. Hanya perlu berhubung dengan pegawai saya dan datang ke warehouse untuk pilih,” katanya dalam hantaran Facebook semalam.

Isu kompleks Seri Perdana menjadi kontroversi selepas kerja baik pulih yang dijalankan terpaksa menelan belanja yang tinggi selepas Najib keluar daripada kediaman tersebut.

Najib merupakan individu terakhir yang menghuni Seri Perdana sebelum berpindah keluar selepas kekalahan kerajaan BN yang menyaksikan beliau tersingkir sebagai Perdana Menteri Keenam.

Untuk rekod, Tan Sri Muhyiddin Yassin semasa menjadi Perdana Menteri tidak mendiami kompleks tersebut, malah Tun Dr Mahathir Mohamad semasa menjadi Perdana Menteri Ketujuh juga tidak menetap di situ.

Semalam Warta Rakyat melaporkan, isu Kompleks Seri Perdana itu menjadi heboh apabila kos sebanyak RM38.5 juta disalahtafsirkan oleh segelintir ahli politik sebagai pengubahsuaian sedangkan ia sebenarnya ialah bagi kerja-kerja baik pulih.

Muhyiddin dalam kenyataan semalam menjelaskan, keputusan membaik pulih Seri Perdana dibuat untuk memulihara bangunan milik kerajaan yang menjadi lambang institusi Ketua Kerajaan dan imej negara ini kepada keadaannya yang asal.

Bekas Perdana Menteri berkata, jika ia tidak dibaik pulih dengan segera, bangunan warisan kerajaan itu akan mengalami kerosakan yang lebih teruk pada masa hadapan dan kos membaik pulih pastinya akan meningkat.

Beliau memberitahu, ketika mula menjawat jawatan Perdana Menteri pada bulan Mac 2020, beliau telah menerima laporan daripada Jabatan Perdana Menteri (JPM) berhubung kerosakan fizikal Seri Perdana yang merupakan bangunan rasmi JPM.

‘’Kerosakan ini melibatkan kebocoran, sistem pencahayaan yang telah lama serta keadaan fizikal lantai dan bumbung yang telah rosak atau usang. Kebocoran bumbung Seri Perdana dan sistem perpaipan telah menyebabkan kerosakan perabot built-in, lantai kayu, panel dinding dan siling bangunan,’’ katanya.


Ayda Jebat, Nabil Mahir Tak Cukup Tidur Jaga Anak

Genap tujuh hari menimang cahaya mata sulung, semalam pasangan selebriti Ayda Jebat dan Nabil Mahir mendedahkan wajah anak mereka yang diberi nama Ana Nayla.

Berkongsikan keadaan selepas melahirkan, Ayda mengakui penat namun perasaan itu hilang dan rasa bahagia apabila menatap wajah Ana.

BACA: Baru Dua Jam Buka Akaun IG, Ana Nayla Raih 29,000 Pengikut

“Alhamdulillah keadaan saya dan Ana baik-baik sahaja. Adatlah rasa sedikit penat saat berpantang. Tapi perasaan itu langsung hilang bila menatap wajah Ana.

“Jujur kami rasa sangat bahagia sekarang. Sejak kehadiran Ana di sisi, banyak hal baharu yang kami pelajari khususnya cara untuk menguruskan anak.

“Kami juga tak mendapat tidur yang cukup, terutamanya Nabil kerana dia yang buat semua benda. Namun perkata tersebut bukanlah satu hal yang besar asalkan kami ada dekat dengan Ana,” katanya.

Ayda Jebat selamat malahirkan cahaya mata sulung pada 21 September secara pembedahan.Ayda mendirikan rumah tangga dengan Nabil pada 1 Januari lalu selepas mengikat pertunangan secara dalam talian pada 28 April 2020 ketika Perintah Kawalan Pergerakan (PKP).


“Saya Rasa Berdosa Jika Tak Bantu Mangsa Kezaliman Ini”

Sejak minggu lalu hangat diperkatakan apabila pendakwah bebas Firdaus Wong Wai Hung menerusi Telegram mendedahkan perbualan lucah didakwa milik seorang pendakwah terkenal.

Susulan itu ramai yang mengecam Firdaus serta mendakwa seolah mahu menjatuhkan reputasi pendakwah terkenal berkenaan. Terbaru, Firdaus Wong tampil di sebuah program TV9, ‘Sembang Viral’ yang dihoskan oleh Datuk Rosyam Nor bagi menjawab segala persoalan mengenai isu panas itu.

Menerusi temubual itu, Datuk Rosyam berkata orang melihat Firdaus seorang lantang bersuara namun pendakwah itu mengakui dirinya seorang yang penakut apabila ada individu datang dan mengadu kepadanya menjadi mangsa kezaliman.

Bagaimanapun, Firdaus berkata bimbang jika dia mampu menghulurkan bantuan namun tidak membantu dan akan disoal di akhirat kelak.

“Saya rasa berdosa dan tidak tahu nak jawab apa di akhirat sana sekiranya tidak membantu mangsa-mangsa kezaliman ini. Saya takut azab Allah daripada kejian mahupun hinaan manusia.

“Buat pengetahuan semua, bukan semua mangsa mengadu kepada saya. Saya ada ramai kawan aktivis dan mereka datang kepada saya untuk minta kerjasama sebaik sahaja mendapat aduan daripada mangsa. Oleh itu, pihak saya akan membantu,” katanya.

Ditanya perasaan apabila dikecam teruk oleh netizen, Firdaus berkata dia sudah lali dengan perkara itu serta tidak boleh mengawal apa orang katakan tentang dirnya.

“Dalam hati saya maafkan mereka dan saya kasihan dengan mereka sebab ada banyak benda saya tahu tapi tak boleh bagi tahu.

“Walaupun ada yang herdik, caci, ada yang suruh saya keluar daripada agama dan masuk semula ke agama lama, saya tetap maafkan semua,” katanya.

Terdahulu, Firdaus bersumpah tidak mempunyai rasa hadas dengki mahupun dendam terhadap pendakwah terbabit. Jelasnya lagi, mangsa yang tampil datang kepada mereka.


Shuib Akhirnya Dedah Wajah Ayash Affan

Selepas hampir dua bulan dilahirkan pada 6 Ogos lalu, akhirnya pelawak Shuib Sepahtu mendedahkan wajah anak bongsunya, Ayash Affan. Memuat naik satu video di Instagram, Shuib berkongsikan video memaparkan anak lelakinya itu sedang tidur di katil.

Menerusi entri itu, Shuib turut mengucapkan terima kasih kepada mereka yang mendoakan kesejahteraan buat anaknya sepanjang dua bulan ini.

BACA: “Hari Ini Hari Lahir Arwah, Kini Hanya Ayash Hadir Di Rumah Sebagai Pengganti”

Perkongsian Shuib itu mendapat pelbagai reaksi daripada rakan artis dan netizen yang teruja apabila akhirnya dapat melihat wajah anak keempat Shuib dan Allahyarham Siti Sarah.

Tidak kurang juga, ramai yang sebak apabila melihat hadiah istimewa terakhir daripada arwah Siti Sarah itu serta mendoakan Ayash menjadi anak yang soleh.

Terdahulu, Ayash dilahirkan secara pembedahan tiga hari sebelum Siti Sarah menghembuskan nafas terakhir pada 9 Ogos lalu akibat Covid-19.


Sekali Lagi Nama Digugurkan, Rita Rudaini Dakwa Didiskriminasi

Sebelum ini namanya digugurkan dari drama 100 episod, terbaru Rita Rudaini mendakwa satu lagi produksi drama telah menggugurkan namanya bagi mengikuti prosedur operasi standard (SOP) yang ditetapkan.

Meluahkan rasa mengenai perkara itu, Rita mendakwa wujudnya diskriminasi antara mereka yang sudah divaksin dengan yang belum menerima suntikan tersebut.

Menurut Rita, SOP sama sahaja berbanding sebelum ini dimana perlu membuat ujian calitan dahulu sebelum kerja walaupun belum divaksin dan boleh bekerja seperti biasa.

“Sekali lagi, saya digugurkan dari job yang sudah lama pasti. Hanya kerana ‘SOP MKN’, SOP diskriminasi. Kenapa perlu ada ujian calitan lagi nak bekerja jika dah vaksin?

“Sama sahaja SOP sebelum sampainya vaksin ini. Semua patuh SOP kena swab test dulu sebelum kerja. Jadi apa bezanya sekarang? Jangkit? Pembawa? Bukan ke vaksin pun boleh jadi pembawa, apa bezanya?

“Okey, bezanya memang nak ‘paksa’ walaupun kata ‘tidak wajib. Bezanya sekarang Malaysia negara diskriminasi. Yang dalam kesusahan sampai kena naik bendera putih, tak nak pergi cari. Belum vaksin ini pula kerah usaha pergi cari rumah ke rumah,” katanya.

Dalam pada itu, Rita mendedahkan ada pihak menawarkan menjual sijil vaksin palsu namun dia menolak kerana mahu mencari rezeki yang halal.

“Ada pihak menawarkan kepada saya vaksin tipu-tipu untuk senang bekerja. Tetapi maaflah, saya mencari rezeki dengan ikhlas. Saya tidak perlu nak tipu diri sendiri dan juga orang lain hanya untuk memuaskan SOP kerajaan.

“Kerana rezeki kita semua di muka bumi ini, Allah yang pegang. Bagi saya, ini satu ujian Dia kepada saya. Dia ingin melihat saya sabar atau kecundang dengan ujianNya,” katanya.

Sebelum ini, Rita berkata dia tidak kisah meskipun digugurkan dari senarai melakonkan drama 100 episod kerana percaya bahawa rezeki di tangan Allah.


Rumah Pusaka 100 Tahun Di Melaka Mendapat Perhatian Ramai Gara-Gara….

Rumah pusaka berusia lebih 100 tahun terletak di Kampung Morten, Melaka, merupakan satu-satunya perkampungan Melayu tradisional di tengah bandar raya bersejarah ini.

Ia mendapat perhatian ramai kerana keunikan ciri tradisi masih terpelihara pada reka bentuk binaannya.
Pemilik rumah inap desa Yunus Homestay, Mariam Othman, 57, berkata sejak 10 tahun lalu rumah pusaka itu dibuka untuk orang ramai yang mahukan suasana perkampungan sebenar masyarakat Melayu Melaka.

Akuinya, walaupun agak berat pada mulanya melepaskan rumah yang didiami sejak kecil kepada umum, situasi berubah menjadi positif apabila ramai pengunjung memuji keselesaan rumah inap disediakan itu.

“Pada mulanya, saya terpaksa melepaskan rumah ini untuk disewakan memandangkan saya mahu membantu keluarga mencari pendapatan lebih namun kepuasan dinikmati apabila ramai memberi maklum balas positif.

“Antara keistimewaan rumah pusaka ini adalah rekaan mengikut identiti rumah Melayu Melaka, selain ukiran di sekeliling tingkap, pintu dan dinding serta tangga rumah masih dikekalkan seperti asal.

“Dinding rumah kayu sentiasa dijaga menjadi daya tarikan orang ramai dan pelancong yang sering singgah untuk bergambar di depan rumah ini walaupun tidak menginap di rumah ini,” katanya ketika ditemui di Yunus Homestay, di sini, baru-baru ini.

Kata Mariam, rumah pusaka dua bilik itu juga menjadi pilihan selebriti tempatan dan luar untuk dijadikan lokasi penggambaran klip video dan lakonan.

“Ciri warisan rumah ini menjadi faktor pendorong kepada tarikan ramai dan pernah mencuri perhatian selebriti Korea Selatan bagi tujuan penggambaran klip lagu.

“Kini, bagi membolehkan lebih ramai pelanggan datang bermalam di rumah pusaka ini, saya menambah dua lagi bilik di luar,” katanya.

Katanya, rumah pusaka itu disewakan pada harga RM490 satu malam dan dua lagi bilik di luar masing-masing berharga RM150 bagi individu yang berminat untuk menikmati sendiri suasana perkampungan di tengah Bandaraya Melaka.

“Pelanggan yang menyewa rumah pusaka juga disediakan dengan hidangan Melayu seperti Asam Pedas, kuih-muih dan minuman.

“Akan datang, saya bercadang untuk mengetengahkan aktiviti mencanting batik bingkai dan membuat kolam renang di tepi rumah untuk mempelbagai aktiviti di sini, “ katanya.

Sementara itu, katanya, sebagai Sahabat (peminjam) Amanah Ikhtiar Malaysia (AIM) sejak 10 tahun lalu membolehkannya memperbaiki dan menyelia rumah pusaka itu agar memenuhi permintaan pelanggan.

“Kemudahan perkhidmatan yang ditawarkan AIM amat membantu usahawan kecil seperti saya. Wang pinjaman dijadikan modal pusingan untuk mengembangkan perniagaan.

“Semangat antara Sahabat juga menjadi dorongan untuk saya lebih cekal meneruskan perusahaan agar terus bertahan lebih, lagi-lagi tempoh ekonomi masa kini yang cukup mencabar,” katanya.

Bagi sesiapa yang berminat untuk menginap di Yunus Homestay, boleh menghubungi Mariam Othman di talian 013-778 2525.


Pentingnya Perancangan Kewangan Yang Semakin Diabaikan!

Penting sangat ke perancangan kewangan ni? Sudah semestinya sebab tak kira lah anda bujang ke, berkeluarga ke, merancang kewangan adalah salah satu perkara ‘wajib’ bagi memastikan kehidupan anda berjalan dengan lancar.

Mana nak bayar komitmen bulanan, bil-bil lagi. Tu belum masuk lagi senarai-senarai lain yang ada. Boleh pening kepala kalau difikirkan.

Bagaimanapun sebagai ‘tabung kecemasan’, marilah kita mulakan langkah awal untuk merancang masa hadapan kita ketika ini!

Mungkin tips di bawah ini dapat memberi cetusan idea baharu kepada anda. Jom lihat satu persatu:

Mungkin ada dari anda yang dapat rasakan perkara ini sangat mustahil. Namun percayalah sikit-sikit lama-lama jadi bukit. Anda boleh mulakan dengan langkah kecil.

Jika anda mampu menyimpan RM10 seminggu, dalam masa setahun, anda akan mempunyai RM520 dalam tabung kecemasan.

Kalau wang gaji anda ada lebih, boleh jer anda tambahkan dalam simpanan tabung kecemasan tersebut. Kalau anda menerima bonus ataupun hadiah wang tunai, pastikan anda menyimpan sebahagian daripada wang tersebut sebelum anda membelanjakannya.

Ketika pandemik yang melanda negara kita ini, adalah penting untuk anda mendisiplinkan perbelanjaan seharian anda. Belanja dengan bijak untuk menjamin kewangan anda cukup untuk tampung keperluan sepanjang bulan.

Bandingkan dulu antara keperluan atau kehendak apabila anda berbelanja. Contohnya, dahulukan komitmen penting seperti membayar sewa, utiliti, dan lain-lain sebelum anda membelanjakan wang anda untuk perkara lain.

Dengan norma baharu sekarang, kita banyak habiskan masa di rumah dengan rutin bekerja dari rumah serta pembelajaran dalam talian. Bila dah duduk di rumah, semestinya dapat membantu kita mengurangkan perbelanjaan tertentu seperti kos perjalanan, sukan dan rekreasi, hiburan serta aktiviti sosial.

Mungkin perkara ini nampak remeh tapi jika anda biasakan diri dengan mencatat setiap perbelanjaan anda walaupun hanya sekadar membeli barangan dapur, ianya dapat menjaga wang keluar masuk anda dengan lebih teliti.

Dengan wang yang dibelanjakan nanti, ianya dapat memberi kesedaran kepada anda untuk lebih meneliti aliran wang yang keluar dan masuk setiap bulan.

Anda akan lebih alert dengan penggunaan wang anda selepas ini. Kalau tak percaya, cuba lah. Mesti sedikit sebanyak dapat mengubah cara anda berbelanja serta mendatangkan keuntungan kepada anda.

Sekarang bukan lagi masa untuk anda membazir wang. Kalau boleh elakkan daripada berhutang. Sesuaikan gaya hidup dan norma baharu ketika ini dengan situasi kewangan anda.

Adalah sangat penting untuk anda belajar untuk hidup dalam keadaan sederhana serta melupakan perkara tidak penting. Ingat! Elakkan diri daripada terjebak dengan hutang okay!

Untuk ketika ini, adalah patut untuk anda pertimbangkan pelaburan yang stabil dan boleh membantu serta melindungi anda di masa hadapan.

Pelaburan ini bukan sahaja dapat membantu anda berjimat malah ada pelaburan yang memberikan ganjaran sepanjang tahun dan memberikan pulangan paling tinggi kepada anda.

Antaranya adalah pelaburan patuh syariah Maybank Islamic Zest-i. Ia juga adalah akaun yang sesuai untuk pelaburan berisiko rendah dan hanya perlukan dana pelaburan awal iaitu RM50 sahaja.

Dengan permulaan serendah itu, ia membuka peluang yang tinggi untuk anda memenangi hadiah-hadiah lumayan sepanjang tahun. Bukan itu jer, anda juga berpeluang untuk menangi ganjaran berganda jika anda menyertai kempen sebelum 31 Oktober ini.

Peluang anda meningkat sekiranya anda membuat pelaburan setiap bulan di sini. Ada pelbagai ganjaran menarik untuk dimenangi seperti Proton X50 1.5T Premium, Wang Tunai, MacBook Air, iPhone 12 dan Hadiah Utama iaitu simpanan 1kg emas dalam Akaun Maybank Investment Gold-i. Padu-padu semuanya!

Apa yang paling menarik, anda boleh membuka akaun Zest-i dalam talian dan boleh dilayari di mana sahaja mereka berada. Jom kita baca lebih lanjut mengenai pelaburan ini.

Macam yang kami beritahu tadi, akaun ini adalah satu-satu akaun pelaburan yang memberi anda peluang untuk memenangi hadiah bulanan, suku tahun, separuh tahun dan hadiah utama. Tapi bagaimana untuk mengambil bahagian dan menang ganjaran sepanjang tahun?

Langkah 1: Buka akaun Zest-i dalam talian di www.maybank2u.com.my/zesti
Langkah 2: Setelah akaun dibuka, log masuk semula ke dalam Maybank2u
Langkah 3: Tingkatkan pelaburan anda bermula daripada RM200 untuk menangi hadiah-hadiah menarik.

Jangan risau! Satu langkah tambahan jer untuk anda lakukan jika anda pelanggan baharu Maybank. Anda hanya perlu buat janji temu sebelum ke mana-mana cawangan terpilih untuk melengkapkan proses pembukaan akaun Zest-i. Selepas itu, anda boleh terus mulakan pelaburan anda bermula daripada RM200!

Buka akaun Zest-i hari ini! Kenapa? Sebab, bermula 1 Ogos hingga 31 Oktober 2021, anda boleh menjadi salah seorang daripada 50 pelanggan setiap bulan yang berpeluang untuk menangi hadiah seperti RM50 MAE e-Wallet!

Bukan itu sahaja, anda juga boleh mendapat 10 penyertaan bonus dalam cabutan bulanan Zest-i apabila anda tingkatkan pelaburan dengan Zest-i. Tertakluk pada terma & syarat.

Percayalah, dengan adanya akaun ini, anda boleh mendapat kefahaman yang lebih terperinci tentang pelaburan dan kelebihannya.

Peranan akaun ini juga untuk memberi pendedahan kepada anda mengenai pelaburan dalam akaun yang berisiko rendah, supaya masa hadapan anda dan juga keluarga lebih terjamin. Untuk info lebih lanjut boleh terus ke LINK INI.

Info tambahan, Maybank Islamic adalah ahli PIDM. Zest-i akaun tidak dilindungi oleh PIDM.


Kelainan Upaya Bukan Penghalang Norli Usahakan Perniagaan Sos Jenama 3Nor

Status orang kelainan upaya (OKU) Norli Hamzah, 55, tidak pernah menjadi penghalang kepadanya untuk berjaya sebagai usahawan industri kecil sederhana di Sungai Petani, Kedah.

Malah penerima Anugerah OKU Kedah 2018 itu cekal menggunakan peluang sebagai Sahabat Amanah Ikhtiar Malaysia (AIM) untuk mengembangkan perniagaan pelbagai jenis sos milik keluarga yang diwarisinya sejak 2009.

Menurut ibu kepada tiga anak ini, dia mengusahakan perniagaan itu atas rasa tanggungjawab untuk memastikan syarikat Trenor Teguh Trading terus hidup di sebalik persaingan dalam dunia perniagaan ketika ini.

“Saya ambil alih perniagaan ini pada 2009 setelah ibu saya meninggal dunia yang sebelum itu mewarisinya daripada datuk saya yang mewujudkan perniagaan membuat sos ini sejak 1968,” katanya ketika ditemui di kilang memproses sos jenama 3Nor di Sungai Layar.

Menurut Norli, dia beruntung kerana mendapat bantuan pinjaman dan bimbingan daripada AIM untuk membesarkan perniagaan tersebut termasuk memiliki kilang sendiri.

“Apabila saya mengambil alih perniagaan ini, saya meminjam sebanyak RM3,000 sebagai modal tambahan untuk menambah kelengkapan dan sehingga kini saya meminjam sehingga RM60,000 daripada AIM.

“Wang tersebut antaranya saya gunakan untuk menaik taraf kilang sos ini selain membeli peralatan.

“Selain itu, AIM turut memberi bimbingan dan membuat pemantauan terhadap perniagaan saya dari semasa ke semasa,” jelasnya yang mengalami masalah sumbing sejak lahir.

Norli juga menggunakan khidmat pekerja berstatus OKU sebagai operator di kilang sosnya ini.

Setakat ini, kilang sos milik Norli mengeluarkan sehingga 4,000 botol produk sos setiap bulan untuk pasaran kedai runcit di seluruh negara.

Katanya, berbanding cuma satu produk iaitu sos ikan bakar kini kilang tersebut telah menghasilkan empat jenis sos lain iaitu, sos daging bakar, sos char kuetiau, sos cili dan kicap.

“Saya juga sudah memperoleh sijil halal dan MeSTI serta berhasrat untuk memasarkan di pasar raya pula selepas ini,” katanya.

Kata Norli, kejayaan yang dikecapi itu memerlukan usaha yang keras selain kesabaran yang tinggi.

“Saya merasa bangga dapat teruskan perniagaan keluarga dengan bantuan AIM dan sebagai Sahabat AIM saya galakkan sesiapa sahaja jangan takut untuk membuka bisnes sendiri.

Bagi yang berminat untuk mendapatkan produk sos jenama 3NOR ini bolehlah mendapatkannya di talian 013-425 4814.


Ibu Arwah Abam Bocey, Ali Puteh Meninggal Dunia

Takziah buat pelawak Ali Puteh di atas pemergian ibu tercinta, Sabariah Arshad yang dilaporkan meninggal dunia jam 11.54 malam tadi.

Memetik portal Astro Gempak, Allahyarham Sabariah menghembuskan nafas terakhir ketika dirawat di Unit Rawatan Rapi (ICU) Hospital Selayang.

BACA: Kes Saman Nor Hidayah Bermula, Ali Puteh Sedia Pertahan Maruah Keluarga

Wakil keluarga Ali Puteh memaklumkan Allahyarham dimasukkan ke zon kritikal pada Selalu lalu kerana serangan asma.

Difahamkan, Allahyarham juga telah ditidurkan dan menggunakan alat bantuan pernafasan. Pada Disember tahun lalu, Allahyarham pernah dimasukkan ke hospital kerana penyakit tersebut.

Ali dan adik lelakinya dikatakan telah ke hospital untuk urusan membawa pulang jenazah ke rumah manakala isteri dan kakaknya tinggal di rumah bagi menguruskan yang sepatutnya.


Netizen Tegur Cik B Jaga Adab Dengan Ibu

Sejak sebulan lalu hangat diperkatakan mengenai kisah cinta jutawan kosmetik Datuk Seri Vida dengan bekas pembantu peribadinya, Ahmad Iqbal yang dikhabarkan tidak kesampaian.

Baru-baru ini, Cik B dilihat muncul di IG Live ibunya. Namun ada netizen kurang senang mendakwa Cik B seolah tidak beradab apabila bertanyakan soalan tentang hubungan cinta kepada ibunya.

“Mama, apakah status hubungan dengan si dia? Adakah masih bercinta? soal Cik B kepada Vida.

Vida hanya menjawab ‘ya’ tanpa sebarang penjelasan lanjut mengenai soalan Cik B itu.

Susulan itu, ramai yang menegur Cik B supaya beradab dan menjaga air muka ibu ketika bertanyakan soalan panas berkenaan.

“Kasihan pula tengok Vida. Jangan tanya dalam siaran langsung, netizen ramai batu api,” tegur seorang lagi netizen.

Mungkin cara Cik B itu adalah normal namun tidak bagi orang lain. Apa pun, hanya ibu sahaja yang lebih mengenali anak mereka sendiri.

Terdahulu, Iqbal dikhabarkan sudah menarik diri daripada perkahwinan tersebut. Ujarnya, selepas dia menarik diri, Vida menawarkan kereta mewah Bentley bernilai RM3 juta. Bagaimanapun, Iqbal berkata nilai tersebut tidak dapat membeli hati dan kejujurannya yang telah dikhianati.


Netizen Tunjuk Bukti Dakwa Video Lucah Kononnya Ebit Lew Adalah Deepfake?

Baru-baru ini hangat diperkatakan diperkatakan mengenai video lucah didakwa mirip pendakwah terkenal, Ustaz Ebit Lew. Lebih kecoh pabila ada pengguna Twitter mendakwa ada bukti bahawa lelaki di dalam video berkenaan ada pendakwah tersebut.

Terbaru, seorang netizen mendedahkan bukti bahawa video lucah berkenaan adalah palsu dan telah direka atau deepfake. Difahamkan, individu tersebut turut meminta pertolongan rakannya yang lebih arif dalam dunia penyuntingan untuk meneliti video tersebut.

BACA: Netizen Tunjuk Bukti Lelaki Dalam Video Lucah Memang Ebit Lew?

Menerusi satu perkongsian di Facebook Ebit Lew Channel, individu itu turut mengatakan sebelum ini fasilitator dan penganalisis jenayah di Malaysia, Kamal Affendi dalam satu video juga tidak menyebut bahawa video itu adalah palsu atau deepfake.

Bagaimanapun, tidak dapat dipastikan sejauh mana kebenaran di sebalik dakwaan oleh netizen berkenaan. Apa pun lebih baik pihak berkuasa melakukan tugas mereka.


Bayi Azmi Saat Disyaki Ada Masalah Di Bahagian Otak

Baru sahaja menimang cahaya mata sulung tiga hari lalu, anak vokalis kumpulan Caliph Buskers, Azmi Saat yang diberi nama Affan disahkan meninggal dunia tengah hari tadi.

Pengurus Azmi, Syah Rahman berkata Affan meninggal dunia di pangkuan isterinya, Nazira Muhammad selepas alat pernafasan dibuka.

“Selepas alat bantuan pernafasan dibuka, Azmi dan isteri diberi peluang untuk meriba anaknya sehingga Afnan menghembuskan nafasnya yang terakhir.

“Kemudian, pada jam 1.19 petang Afnan disahkan meninggal dunia. Sekarang ini pihak hospital masih lagi mencari tanah perkuburan yang berdekatan dengan rumah mereka,”

Dalam pada itu, Syah berkata malam tadi dia dimaklumkan Afnan memerlukan alat bantuan pernafasan dan dikhabarkan tidak bergerak.

“Doktor mengesyaki bahagian otak Afnan ada masalah sebab dia tidak bergerak, jadi perlu buat ujian imbasan Pengimejan Resonans Magnetik (MRI) bagi memeriksa otaknya dan punca sebenar.

“Tapi puncanya, Azmi akan memberikan kenyataan sendiri. Sekarang ini, dia memohon berikan dia masa dan apabila ada kelapangan nanti, dia sendiri akan memberikan kenyataan,” katanya.

Pada 27 September lalu, Azmi selamat menimang cahaya mata sulung selepas 10 tahun menantikan zuriat.


Anak-Anak Demam, Suhaimi Saad Sembuhkan Beri Segelas Air Dibacakan Al-Fatihah

Sebut saja nama penyanyi Suhaimi Saad pasti ramai tahu bahawa bekas anggota kumpulan nasyid In Team itu sering mencetuskan kontroversi kerana pendirian anti vaksin.

Baru-baru ini, Suhaimi ada memuat naik perkongsian dirinya mengalami demam. Malah, anak-anaknya juga turut mengalami demam sepertinya.

BACA: 15 Tahun Kahwin, Suhaimi Saad Sentiasa Angau Dengan Ina Naim

Bagaimanapun, Suhaimi mempunyai inisiatif sendiri untuk menyembuhkan anak-anaknya dengan memberikan segelas air yang dibacakan Al-Fatihah.

Baru-baru ini, perkongsian Suhaimi mendapat perhatian ramai apabila meluahkan rasa hormat kepada 779 guru di Johor yang enggan menerima suntikan vaksin Covid-19.  Suhaimi turut mengatakan hanya orang yang bodoh sahaja yang akan mematuhi peraturan perlu menerima vaksin.


RMK-12 Menjadi `Kick-Start’ Untuk Mengembalikan Era Kemakmuran – Muhyiddin

“RMK-12 akan menjadi `kick-start’ untuk mengembalikan era kemakmuran yang pernah kita nikmati bersama, malah mungkin lebih baik lagi, di mana kesejahteraan rakyat terus terpelihara, kelestarian pembangunan diutama dan transformasi struktur ekonomi diperkukuhkan.”

Ini antara initipati ucapan yang dibentangkan Ahli Parlimen Pagoh, YB Tan Sri Dato’ Haji Muhyiddin Yassin dalam pembentangan Rancangan Malaysia Ke-12 (RMK-12), hari ini.

Sebelum pembentangan berlangsung, beliau turut merakamkan ucapan penghargaan dan syabas kepada Yang Amat Berhormat Perdana Menteri dan semua pihak terutama Ahli Parlimen Jeli dan Unit Perancang Ekonomi (EPU), termasuk warga perkhidmatan awam, atas pembentangan Rancangan Malaysia Ke- 12 (RMK-12) pada hari Isnin yang lalu, bersamaan 27 September 2021.

Jelas Muhyiddin, RMK-12 ini dibentangkan dalam suasana negara kita yang masih melalui fasa kritikal pemulihan negara setelah hampir dua tahun dirundung pandemik COVID-19.

Pandemik ini melanda seluruh dunia dalam keadaan yang tidak pernah diduga, unprecedented, yang telah merekodkan sejumlah 189 juta kes dan meragut lebih 4 juta nyawa.

Malaysia juga terjejas apabila sehingga kini lebih 2 juta kes positif disahkan, dengan lebih 25,000 kematian. Kenyataan ini agak pahit untuk kita telan. Mereka yang terkorban akibat virus ganas itu ada antaranya adalah ibu, bapa, anak, saudara lelaki dan perempuan, sahabat dan kenalan rapat kita.

Tambah Muhyiddin, dalam masa-masa sukar sebelum ini, Kerajaan pimpinannya telah bertindak tegas untuk menyelamatkan nyawa rakyat dan memelihara ekonomi daripada terjejas lebih teruk.

Malah beliau ada mengambil langkah drastik dengan menutup sempadan negara dan melaksanakan Perintah Kawalan Pergerakan yang belum pernah dibuat sebelum ini.

Bantuan turut dihulurkan kepada rakyat iaitu sebanyak lapan pakej bantuan dan rangsangan ekonomi bernilai lebih RM530 bilion diumumkan untuk rakyat.

“Ini adalah bantuan tepat pada masanya dan sangat diperlukan. Dengan ketahanan, kesabaran, dan semangat kebersamaan Malaysia Prihatin, Kerajaan dengan sokongan petugas barisan hadapan dan segenap lapisan rakyat hasilnya pada hari ini, kita mula melihat cahaya di hujung terowong,” tambah Muhyiddin.

Program Imunisasi COVID-19 Kebangsaan atau PICK merupakan kejayaan terbesar negara yang menyaksikan Malaysia antara negara terpantas di dunia dalam liputan vaksinasi populasi dewasa.

Berdasarkan statistik Jawatankuasa Khas Jaminan Akses Vaksin COVID-19 (JKJAV), setakat 28 September, sejumlah 19,912,566 individu atau 85.1 peratus sudah lengkap divaksinasi manakala 21,993,709 individu atau 94 peratus telah menerima sekurang-kurangnya satu dos vaksin.

“Setelah menempuh 11 rancangan pembangunan jangka lima tahun, Rancangan Malaysia Ke-12 yang dibentangkan di hadapan kita kini, sudah pastinya diharapkan akan menjadi ‘real shift’ untuk mengangkat aspirasi Agenda 2030 bagi Pembangunan Mampan dan Wawasan Kemakmuran Bersama 2030, dalam Semangat Keluarga Malaysia.”

Jelas Muhyiddin lagi, RMK-12 perlu meneruskan tindakan menyuntik reformasi mendasar yang benar-benar akan mengubah pendekatan ke arah yang lebih inklusif untuk semua, yang dibangunkan atas asas kekuatan ekonomi dan keutuhan rakyat, serta tidak mengabaikan keprihatinan terhadap kelestarian alam sekitar menerusi penggunaan teknologi hijau.

RMK-12 juga perlu memastikan segala perancangan ekonomi dan kewangan adalah tegas dan berani untuk menuju Negara Berpendapatan Tinggi menjelang 2025, dengan Pendapatan Negara Kasar per kapita meningkat dari RM42,755 kepada RM54,843.

Dengan adanya dasar dan instrumen yang tepat dan pelaksanaan Game Changer yang agresif dalam RMK-12, sasaran ini tidak mustahil dicapai.

Perkembangan masa depan Malaysia, mesti mengandungi program dan projek penting atau utama yang boleh melonjakkan atau spearhead pertumbuhan pengeluaran negara, peluang
pekerjaan dan pendapatan dalam jangka pendek dan sederhana.

“Saya menyokong pelan kerajaan berhubung pelaksanaan projek Kereta Api Berkelajuan Tinggi (HSR) ke Johor Bahru, malahan juga ke utara untuk disambung dengan HSR dari Bangkok ke sempadan Malaysia-Thailand dengan pembiayaan swasta yang melibatkan konsortium kewangan dalam negara.

“Impak projek seperti ini akan memberi kesan berganda dalam membuka peluang pekerjaan dan perniagaan baharu serta pembangunan wilayah dan pengwujudan bandar-bandar baharu sepanjang laluan HSR.

“Ini sudah tentunya akan menghasilkan nilai berganda berbilion ringgit dan mendatangkan manfaat besar kepada rakyat termasuk masyarakat Bumiputera.”

Pun begitu, jelasnya dalam peralihan untuk menjadi Negara Berpendapatan Tinggi, realiti kehidupan rakyat dan komuniti perniagaan yang terjejas teruk akibat pandemik lebih setahun lalu perlu diberi penelitian dan pertimbangan yang sewajarnya di samping kepentingan masyarakat Bumiputera khususnya di Sabah dan Sarawak untuk mendapat faedah daripada pertumbuhan ekonomi.

Jika sebelum ini, rakyat Malaysia dikategorikan dalam kumpulan pendapatan B40, M40 dan T20 – realitinya kini sudah berlaku rombakan ketara apabila ramai dalam kalangan M40 yang tergelincir ke dalam kumpulan B40 kerana kehilangan mata pencarian atau terjejas sumber pendapatan sepanjang pandemik. Ini menunjukkan rapuhnya pembangunan ekonomi yang lalu.

Oleh itu, inisiatif dan strategi yang digariskan di bawah RMK- 12 perlu bersifat cakna dan prihatin kepada isu agihan agar kekayaan, pertumbuhan dan peluang dapat disebarkan merentasi semua golongan rakyat Malaysia, khususnya masyarakat pedalaman, bumiputera dan Melayu, Orang Asli dan pribumi Sabah dan Sarawak.

Kuncinya adalah pembangunan inklusif atau keterangkuman supaya tidak ada yang akan ketinggalan – No one will be left behind.

“Sebagai Pengerusi Majlis Pemulihan Negara (MPN), saya memikul amanah untuk memastikan segala strategi dan usaha-usaha pemulihan negara yang dirancang dapat dilaksanakan tanpa halangan.

“Mesyuarat pertama MPN telah memutuskan untuk menubuhkan Majlis Pemulihan di setiap negeri supaya setiap keputusan dilaksanakan segera dan proses pemulihan dapat benar-benar memberi manfaat kepada rakyat.”

Menurutnya lagi, antara cabaran besar kerajaan ialah menjana hasil negara untuk membiayai lebih banyak program pembangunan fizikal dan sosioekonomi.

Kedudukan fiskal negara memerlukan kerajaan bersikap lebih berani untuk memperkasa peranan sektor swasta sebagai enjin pertumbuhan ekonomi, menerusi usaha seperti kerjasama sektor Awam-Swasta atau Public Private Partnership (PPP).

Ini disebabkan sektor swasta mempunyai surplus atau lebihan dalam sumber kewangannya manakala kerajaan mempunyai defisit.

Namun demikian kerajaan mesti memantapkan pengurusan kewangannya dengan memperbaiki sistem kutipan hasil dan menggunakan undang-undang sedia ada untuk menyeragamkan sistem cukai jualan dan perkhidmatan (harmonization of sales and service tax) bagi memperbaiki prestasi kutipan hasil cukai.

Ini dapat mengelakkan berlaku ketirisan dan ketidakpatuhan dalam pembayaran cukai yang boleh menjejaskan hasil negara.

Peranan syarikat-syarikat berkaitan kerajaan – GLC dan GLIC – perlu dinilai semula agar aset-aset kerajaan yang ada dapat dioptimumkan untuk membantu mengukuhkan infrastruktur negara bagi memantapkan proses pemulihan ekonomi dan pertumbuhan ekonomi selanjutnya.

GLC diminta supaya tidak bersaing dengan sektor swasta demi mengukuhkan keusahawanan negara kita. Mereka seharusnya melabur dalam bidang yang berimpak tinggi termasuk meneroka pasaran baharu dalam dan luar negara.

Sehubungan itu, kerajaan perlu memberi tumpuan memperkukuhkan sektor-sektor ekonomi yang memberi sumbangan besar kepada Keluaran Dalam Negara Kasar (KDNK) dan menyediakan ekosistem yang kondusif bagi merancakkan pemulihan Malaysia dan menjadikan negara sebagai destinasi mesra perniagaan dan pelaburan, yang mempunyai teknologi tinggi
dan mempunyai nilai tambah atau value-added yang lebih besar.

Tumpuan juga perlu diberikan dalam penyediaan peluang pekerjaan meliputi pelbagai sektor moden seperti perkilangan dan perkhidmatan bagi memastikan pembangunan bakat dan modal insan memenuhi keperluan pembangunan sosioekonomi, di samping meneroka potensi pekerjaan baharu terutama melibatkan ekonomi gig dan yang berteraskan Era Teknologi Digital.

Kerajaan perlu meneruskan tindakan proaktif di bawah Majlis Pekerjaan Negara untuk mencapai sasaran mewujudkan 500,000 peluang pekerjaan pada tahun ini.

Setakat ini 376,000 pencari kerja telah berjaya mendapat pekerjaan di bawah inisiatif kerajaan. Pada permulaan pelaksanaan RMK-12 ini, usaha mengenal pasti secara agresif golongan yang mengganggur akibat pandemik COVID-19 perlu diberikan keutamaan.

“Penting dalam usaha kita untuk merangka strategi dan tindakan proaktif menyediakan bentuk-bentuk bantuan mengikut realiti yang didepani setiap rakyat pada hari ini, agar segala bantuan dapat disalurkan secara bersasar dan memenuhi kehendak golongan yang benar-benar memerlukan.” tambah Muhyiddin.

Kesimpulannya, RMK-12 adalah rancangan jangka sederhana untuk Malaysia mencapai matlamat muncul kembali sebagai gergasi ekonomi Asia yang tidak mengabaikan kebajikan dan kesejahteraan rakyatnya.

Untuk mencapai objektif itu, peranan MPN menjayakan pelan pemulihan negara menjadi amat signifikan sebagai pembuka jalan dan pemangkin kepada pembaharuan dan perubahan yang perlu dilaksanakan dalam proses reformasi dan transformasi yang dirancang.

Satu cara untuk RMK-12 mencapai sasarannya menjadikan Malaysia sebuah negara yang Makmur, Inklusif dan Mampan, adalah dengan semua pihak mengetepikan perbezaan yang ada
dan bersatu di bawah payung Keluarga Malaysia, berusaha sedaya upaya meningkatkan produktiviti dengan kemampuan dan kebolehan masing-masing.

“Sekarang adalah masanya. Bersatu kita teguh, bercerai kita roboh. Bersatulah atas nama anak Malaysia dengan semangat wira seumpama berperang melawan musuh durjana.

“Kita sudah hampir menang melawan musuh halimunan, COVID-19, sasaran kita kini adalah untuk mendokong usaha Kerajaan memulihkan negara yang kita cintai ini dan membawa Malaysia kembali ke puncak kegemilangan dan merealisasikan Wawasan Kemakmuran Bersama 2030.”

Akhiri beliau, dalam masa 5 tahun ini, kerajaan telah berusaha melaksanakan Rancangan Malaysia Ke-12 dengan gigih, secara kolektif bagi merealisasikan impian Malaysia menjadi Negara Berpendapatan Tinggi yang Makmur, Inklusif dan Mampan.


Elly Mazlein Dah Mula Cuti, Bakal Timang Bayi Lelaki

Usia kandungan kini mencecah sembilan bulan dan menunggu detik untuk melahirkan cahaya mata kedua, penyanyi dan pengacara Elly Mazlein memaklumkan dia sudah pun mula bercuti.

Menerusi satu perkongsian, Elly turut berkongsikan khabar gembira bahawa dia bakal melahirkan seorang bayi lelaki serta tidak sabar menantikan anak keduanya itu.

Dalam entri tersebut, Elly turut memuat naik beberapa keping foto dirinya yang baharu sahaja selesai mengacarakan sebuah program hiburan buat kali terakhir sebelum cuti bersalin.

Elly mendirikan rumah tangga dengan seorang guru asal Kelantan, Mohamad Azlan Che Nuh, 31, pada 18 Januari 2020 dan ini merupakan cahaya mata pertama mereka.

Terdahulu, Elly mendirikan rumah tangga dengan pengarah, Azmi Hatta pada 9 November 2014 namun bercerai setahun selepas. Pasangan itu dikurniakan seorang cahaya mata Putri Sara Sefhia kini berusia 5 tahun.


Sarat Hamil 7 Bulan, Kak KM Ditegur Pergi Hiking

Usia kandungan kini sudah mencecah tujuh bulan, tindakan usahawan kontroversi, Liana Rosli atau Kak KM mendaki bukit mengundang rasa kurang senang netizen.

Turut berkongsikan video melakukan aktiviti berkenaan di Instagram, Kak KM berkata dia mengikuti aktiviti tersebut kerana ingin memenuhi permintaan anak-anaknya.

BACA: Kak KM Hadiahkan Gelang Emas Besar RM100,000 Buat Ibu Sebak

“Rancangan awal nak mendaki bukit dalam enam kilometer saja, jalan santai-santai tapi tak sangka pula tukar laluan 20 kilometer kena melalui laluan lebih mencabar.

“Sebenarnya memang berbahaya untuk saya sampaikan coach (jurulatih) pun terkejut tak sangka saya mampu hiking sebab keadaan perut pun dah besar, tunggu masa nak beranak sahaja,” katanya.

Susulan tindakannya itu ramai meluahkan rasa bimbang apatah lagi ada netien mengatakan kawasan hutan tidak selamat untuk ibu mengandung kerana turut didiami makhluk halus.

“Alhamdulillah semuanya baik-baik sahaja, tak ada apa-apa yang jadi. Hantu tu tak ada tapi manusia boleh jadi hantu, kita pun pergi dah siap doa dan ilmu di dada,” katanya.

Dalam pada itu, Kak KM turut menasihati ibu hamil yang lain supaya tidak mengikuti tindakannya itu kerana boleh mendatangkan bahaya pada kandungan.


Danial Zaini Tak Nak Minta Maaf, Cabar Iqbal Kahwini DSV Dulu

Baru-baru ini, bekas pembantu peribadi Datuk Seri Vida iaitu Ahmad Iqbal meluahkan rasa kecewa apabila kisah cintanya dijadikan parodi.

Susulan video itu, pelakon Catriona Ross telah pun memohon maaf, namun lain pula buat seorang lagi pelakon parodi tersebut, Danial Zaidi tidak merasakan dia perlu memohon maaf.

Menurut Danial, dia hanya akan memohon maaf jika Iqbal membuktikan hasrat berkahwin dengan jutawan kosmetik berkenaan dan bukan hanya gimik untuk melariskan jualan sahaja.

“Saya hanya akan mohon maaf kepada Iqbal selepas dia buktikan apa yang dia buat itu bukan semata-mata content untuk marketing busines dia.

“Kalau betul dia kahwin dengan DSV, barulah saya akan minta maaf. Sebab saya rasa seluruh rakyat Malaysia tahu yang kisah mereka ini hanya untuk content saja.

“Tak perlulah berlakon… sudah-sudah la tu. Kita hidup di zaman 2021, jadi jangan anggap semua orang tak tahu,” katanya.

Dalam pada itu, Danial berkata dia hanya menjalankan tanggungjawab sebagai pelakon malah mereka tidak menyebut nama mana-mana pihak dalam video berkenaan.

“Tanggungjawab saya sebagai seorang pelakon untuk menjalankan tugas seperti yang diarahkan. Kami tak sebut nama mana-mana individu dan jalan cerita berbeza. Tapi kalau dia terasa, itu terpulang kepada dia,” katanya.

Terdahulu, Iqbal meluahkan rasa terkilan dan terguris hati dengan gurauan berkenaan. Malah, Iqbal berkata dia turut berdepan depresi apabila ditekan dengan pelbagai tohmahan.


Anak Azmi Saat Meninggal Dunia

Baru sahaja menimang cahaya mata sulung berusia tiga hari, anak vokalis kumpulan Caliph Buskers, Azmi Saat yang diberi nama Afnan disahkan meninggal dunia di sebuah hospital swasta, Kuala Lumpur.

Berita duka itu dimaklumkan oleh Azmi sebentar tadi menerusi Instagram miliknya. Sekitar pagi tadi, Azmi memaklumkan anaknya mengalami masalah kesihatan sebelum menatap wajah Afnan buat kali terakhir.

Terdahulu, isteri Azmi Saat iaitu Nazirah Muhammad selamat melahirkan bayi lelaki di sebuah hospital swasta pada 27 September lalu selepas 10 tahun menantikan zuriat.

Lebih manis, anaknya itu juga berkongsi tarikh lahir dengan Azmi dimana 27 September juga merupakan ulang tahun kelahiran penyanyi itu yang ke-34.


King Coco Dah Tak Nak Suami Orang

Sekian lama tak dengar cerita mengenai Instafamous ini, terbaru King Coco mengesahkan sudah pun bercerai dengan suaminya, Azrin Anas Abdul Shukor.

Bagaimanapun, Coco atau nama sebenarnya Marshaira Ismail yang kini ibu tunggal kepada dua cahaya mata itu enggan berkongsi lanjut mengenai tarikh mereka bercerai.

Terbaru, menerusi satu perkongsian Coco berkata dia juga tidak akan mendekati suami orang lagi. Coco juga mengakui dia kini single dan tiada kekasih.

Dalam pada itu, Coco berkata kedua cahaya matanya itu kini dibawah jagaannya. Coco turut menjawab mengapa tidak berkongsikan mengenai anak-anak di media sosial kerana mahu menjaga privasi mereka.

King Coco mendirikan rumah tangga dengan bekas juruterbang itu pada 1 Januari 2017. Hasil perkahwinan pasangan itu dikurniakan dua cahaya mata lelaki.


Iqbal Depresi Kerana Video Parodi, Catriona Ross Mohon Maaf

Baru-baru ini hangat diperkatakan mengenai video parodi Datuk Seri Vida dan bekas pembantu peribadinya iaitu Ahmad Iqbal yang dilakonkan oleh pelakon Catriona Ross, Danial dan Jihan Muse.

Video parodi berkenaan turut mendapat perhatian Iqbal yang memaklumkan dia terguris hati dengan gurauan berkenaan. Malah, dia telah cuba menghubungi Catriona tapi tidak berjawab.

“Saya tak sangka Kak Kek mampu bawa watak Datuk Seri Vida dengan sangat menjadi dan menghiburkan. Cuma saya betul-betul terkilan. Saya berdepan depresi ditekan dengan pelbagai tohmahan.

“Saya terfikir adakah Kak Kek melakukan ini sebagai satu sindiran ataupun hanya kerana dapat bayaran? Ada perkara boleh bergurau, di saat saya kritikal begini boleh dijadikan bahan jenaka,” katanya.

Susulan isu itu, Catriona tampil memohon maaf kepada Iqbal dan menjelaskan dia mengambil masa lama untuk memberi respon kerana sibuk menguruskan keluarga.

Menafikan dakwaan Iqbal dia melakukan video terbabit kerana tawaran lumayan, Catriona berkata dia hanya melakukan tugas sebagai seorang pelakon.

“Menjawab isu pertanyaan Iqbal adakah saya melakukan parodi itu disebabkan duit? Saya nak jelaskan kepada Iqbal, tidak semua benda dalam hidup saya berkiblatkan duit.

“Apatah lagi sebagai seorang profesional, saya akan melakukan tugas saya mengikut kehendak, keperluan dan profesionalisme saya sebagai seorang pelakon.

“Tetapi menghormati pandangan dan perasaan Iqbal, saya minta maaf dengan hati yang terbuka. Mudah-mudahan Iqbal merasa lebih tenang dan damai selepas ini,” katanya.

Dalam pada itu, Catriona sempat menitipkan perasanan kepada Iqbal agar terus kuat untuk menghadapi segala dugaan.

“Sebagai seorang kakak kepada seorang adik dan jauh lebih matang, saya nak nasihatkan Iqbal. Sekiranya takut dilambung ombak jangan berumah di tepi pantai dik. Memang susah! Memang ujian kita sangat dahsyat.

“Kepada Iqbal yang seolah-olah menceburi dunia selebriti, dunia di mana orang mengenali kita, Iqbal kena sangat kuat. Jangan ambil benda yang kecil sebagai satu kudis dan mudah-mudahan Iqbal menerima permohonan maaf saya ini. Terima kasih,” katanya.


Azri Iskandar Terpaksa Bohong Sunat Nak Ambil Vaksin

Sudah mendapatkan dua dos vaksin lengkap, pelakon Azri Iskandar berkata dia terpaksa berbohong kepada isterinya, Ellie Suriati ketika mahu mendapatkan suntikan.

Mengakui Ellie terkejut apabila mendapat tahu dia sudah divaksin, Azri berkata dia memberi alasan kepada isterinya mahu ke bengkel.

“Ellie sangat terkejut apabila mengetahui saya dah lengkap dua dos vaksin Covid-19. Selama ni saya sering jawab ‘tak’ saja apabila ditanya mengenai vaksin walaupun sebenarnya saya dah cucuk (ambil vaksin).

“Dia tahu hanya selepas saya memaklumkan kepadanya yang saya akan jalani penggambaran. Semasa nak pergi pusat vaksin tu pun saya cuma bagitahu Ellie yang saya nak pergi ke bengkel hantar anak,” katanya.

Menurut Azri, jika dia tidak mendapatkan vaksin, dia akan hilang punca pendapatan. Ujarnya, meskipun dia takut untuk mengambil vaksin, namun terpaksa untuk bekerja.

“Sebelum ni dia (Ellie) asyik bising pasal antivaksin. Saya pula terpaksa ambil vaksin. Jika tak ambil, tak boleh bekerja. Saya pun takut nak ambil vaksin tu sebenarnya. Tapi dah terpaksa, kenalah ambil juga,” katanya.

Ditanya mengenai anak-anaknya mungkin terpaksa berhenti dari persekolahan kerana menolak vaksin, Azri berkata, dia harap boleh berbincang mengenai perkara itu dengan Ellie.

“Saya berharap boleh berbincang dengan Ellie pasal persekolahan anak-anak. Mungkin di kemudian hari, Ellie juga akan terbuka hati untuk ambil vaksin terutama bila keadaan sudah terpaksa. Saya harap dia akan berfikir panjang,” katanya.


Ali Idrees Nama Anak Ketiga Izreen Azminda

Selepas seminggu melahirkan anak ketiga, pelakon Izreen Azminda berkongsikan nama bayi lelakinya itu kepada peminat.

Menerusi perkongsian di Instagram, Izreen memaklumkan anaknya itu diberi nama Ali Idrees Muhammad Radzi. Dalam entri tersebut, Izreen turut memuat naik gambar Ali namun masih belum mendedahkan lagi wajahnya.

Terdahulu, Izreen selamat melahirkan cahaya mata ketiga pada 21 September lalu di Pusat Perubatan Prince Court, Kuala Lumpur.

Ini adalah anak kedua Izreen bersama suaminya yang juga pemuzik bebas, Ude selepas dikurniakan cahaya mata pertama Aaron Ibrahim kini berusia dua tahun.

Menerusi perkahwinan terdahulu, Izreen mempunyai seorang cahaya mata Muhammad Adrian Umar kini berusia tujuh tahun.

Ude juga memiliki dua cahaya mata lelaki iaitu Arish Muqri, 7, dan Ariq Muqri, 4, hasil perkahwinan terdahulu bersama Intan Saleh.


Pernah Jadi Anti Vaksin, Abang Siti Sarah Mohon Maaf Pada Frontliners

Kini dalam proses sembuh selepas dijangkiti virus Covid-19, abang kepada Allahyarham Siti Sarah iaitu Ahmad Firdous mengkaui menyesal terpengaruh dengan dahyah antivaksin.

Firdous berkata dia berharap orang ramai menjadikan kejadian yang berlaku pada keluarganya satu pengajaran. Ujarnya, dahulu dia menganggap Covid-19 perkara biasa.

“Yang mana orang kata saya antivaksin, tak apa la, itu pengalaman dan pengajaran untuk saya. Saya terima kecaman itu semua.

“Saya berterung terang, walaupun sebelum ini saya antara pengikut antivaksin tapi apabila dah terkena jangkitan bar saya tahu perit untuk melawan Covid-19,” katanya.

Firdous berkata dia akan mengambil vaksin selepas paru-parunya sembuh sepenuhnya seperti yang disarankan oleh doktor.

“InsyaAllah bila dah sihat, saya akan ambil vaksin sebab bila kena Covid walaupun level 1 atau dua, korang boleh jangkit pada orang lain,” katanya.

Dalam pada itu, Firdous mengucapkan terima kasih kepada frontliners yang bertungkus lumus menyelamatkan nyawanya serta memohon maaf kepada mereka di atas perkongsian antivaksin dimuat naik olehnya sebelum ini.

“Pada mereka yang saya pernah tulis pembunuh la, apa la..saya mohon maaf banyak-banyak pada doktor dan berterima kasih.

“Mereka bertungkus lumus menyelamatkan nyawa saya ni. Frontlines yang menjaga di ICU saya. Yang kita ni kata nurse tu nak bunuh kita. Tula, bila dah kena baru tahu. Baru rasa teruklah kita ni menyebar benda tak benar. Tak baik…padahal dia yang tolong kita,” katanya.

Ogos lalu, Firdous dimasukkan ke Hospital Serdang, Selangor dan ditidurkan sehari selepas paras oksigennya menurun.

Akibat virus Covid-19, Firdous dirawat di hospital lebih sebulan dan memaklumkan jangkitan tersebut menyebabkan paru-parunya rosak teruk.


Berkat Kesabaran, Hasil Jualannya Melonjak Naik

Bermula dengan modal sebanyak RM2,000 daripada pinjaman Amanah Ikhtiar Malaysia (AIM) pada 2004, Che Amah Che Mid, 52, kini sudah bergelar usahawan berjaya dengan pendapatan mencecah belasan ribu ringgit sebulan hasil daripada aktiviti ternakan yang diusahakan di belakang rumah.

Sehingga kini, Che Amah dari Kampung Kubang Batang dari Arau sudah menternak lebih 180 ekor kambing, enam ekor lembu dan 330 ternakan lain seperti ayam kampung, ayam belanda dan itik.

Malah, pada satu ketika sebelum pelaksanaan Perintah Kawalan Pergerakan (PKP), dia mampu menjana pendapatan sehingga RM30,000 hasil jualan ternakan tersebut.

Kongsi ibu kepada tiga orang anak itu, pada peringkat awal, dia hanya belajar berniaga secara jualan langsung berbekalkan modal pinjaman sebagai sahabat AIM sebelum menceburi dalam bidang ternakan pada 2008.

“Pada mulanya, saya hanya menternak kira-kira 50 ekor lembu di belakang rumah yang meliputi kawasan kebun getah seluas 1.12 hektar. Kemudian pada 2015, kami berjinak-jinak untuk menternak kambing pula termasuk baka biri-biri dengan permulaan sebanyak enam ekor sahaja dan sehingga kini haiwan itu sudah menjadi ternakan utama.

“Kami memilih kambing sebagai ternakan utama kerana memelihara haiwan ternakan tersebut tidak memerlukan ruang yang luas berbanding kawasan ternakan lembu,” katanya ketika ditemui di rumahnya di Kampung Kubang Batang di sini baru-baru ini.

Tambahnya, pasaran haiwan ternakan itu adalah sekitar negeri ini selain terdapat juga pelanggan dari Kedah dan Pulau Pinang khususnya pada musim Hari Raya Aidiladha.

“Kami memang menjual ternakan ini kepada pelanggan untuk tujuan kenduri dan sebagainya. Tapi pada tiga bulan pertama dalam tempoh PKP tahun lalu, perniagaan memang agak terjejas sehingga kami mengambil keputusan untuk sembelih dan jual secara penghantaran kepada pelanggan.

“Namun selepas keadaan semakin baik, kami kembali fokus dengan menjual ternakan hidup walaupun jumlahnya agak berkurangan berbanding sebelum penularan pandemik Covid-19,” ujarnya.

Sementara itu, Che Amah memberitahu, AIM banyak membantu dalam mengembangkan perniagaan dengan bermula daripada pinjaman sebanyak RM2,000 pada peringkat awal perniagaan sehingga RM30,000.

Katanya lagi, dua orang anaknya yang dapat menyambung pelajaran ke Kolej Universiti Bestari di Setiu, Terengganu juga disebabkan jalinan kerjasama antara AIM dan institusi itu dalam memberi peluang kepada anak-anak Sahabat AIM bagi melanjutkan pelajaran ke peringkat lebih tinggi.

“Lebih membanggakan lagi, anak saya telah mendapat anugerah dekan menjadikan pinjaman pendidikan tidak perlu dibayar kerana ditukar kepada biasiswa,” katanya.

Bagi yang berminat untuk mendapatkan sama ada ternakan hidup atau daging ternakan, bolehlah menghubungi Che Amah di 018-266 4671.


Minyak Gamat Dijual Online, Memang Lagi Wow Hasilnya!

Jumlah kehadiran pelancong yang merosot berikutan pelaksanaan Perintah Kawalan Pergerakan (PKP) bagi mengekang penularan Covid-19 sejak Mac tahun lalu banyak menjejaskan pemain industri pelancongan di pulau peranginan ini.

Selain pengusaha hotel, resort dan peniaga, turut menerima tempias tersebut ialah syarikat Warisan Salju Enterprise (Warisan Salju), pengeluar produk minyak gamat yang kini sinonim dengan pulau lagenda tersebut.

Pengurusnya, Normilawati Noor Muhamad, 42, berkata, perniagaannya yang bertempat di Kampung Perana, di sini terjejas teruk berikutan pelaksanaan PKP.

“Sebelum ini, kami mengeluarkan kira-kira 240,000 botol minyak gamat sebulan, namun sepanjang PKP jumlah tersebut merosot kepada 50,000 botol.

“Kami bernasib baik kerana berjaya memperoleh pembiayaan daripada Amanah Ikhtiar Malaysia (AIM) sebanyak RM10,000 untuk dijadikan modal pusingan pada Julai lalu dan saya tidak dapat menggambarkan bagaimana agaknya keadaan perniagaan ini sekarang tanpa bantuan tersebut,” katanya ketika ditemui pemberita baru-baru ini.

Cerita Normilawati yang lebih mesra dipanggil Along, perniagaan minyak gamat itu telah dijalankan keluarganya sejak turun-temurun dan dia merupakan generasi keempat yang mewarisi perniagaan berkenaan.

Jelasnya yang turut menceburi bidang katering dan menjual kuih-muih, dia menjadi Sahabat AIM pada tahun 2013 dan sejak itu AIM cawangan Langkawi dan ibu pejabat tidak pernah putus memberi sokongan dan semangat untuk mengangkat perniagaannya ke paras lebih tinggi.

“Saya mula membuat pinjaman daripada AIM sebanyak RM3,000 sebagai modal untuk mengembangkan lagi perniagaan minyak gamat.

“Selepas berjaya menjelaskan bayaran pinjaman tersebut dalam tempoh 25 minggu, saya membuat pinjaman baharu sebanyak RM5,000 sebagai simpanan modal perniagaan.

“Beberapa tahun kemudian, saya membuat pinjaman berjumlah RM9,000 bagi membeli peralatan untuk memasak minyak gamat dan tempahan katering, Alhamdulillah setakat ini saya dapat menjelaskan pinjaman dalam tempoh yang ditetapkan,” ujarnya.

Menurut Normilawati, sebagai Sahabat AIM, dia mendapat banyak bimbingan keusahawanan menerusi pelbagai program yang dianjurkan oleh pihak AIM untuk memajukan lagi perniagaan usahawan sepertinya.

Tambahnya, AIM turut membantu mempromosikan perniagaan minyak gamat yang diusahakannya tidak hanya di Langkawi, malah di seluruh negara.

“Bagi memastikan perniagaan dapat berjalan seperti biasa ketika PKP ini, saya mula beralih kepada platform perniagaan dalam talian hasil daripada tunjuk ajar yang diberikan oleh AIM.

“Sambutan yang diterima menerusi jualan secara online ini cukup menggalakkan daripada pelanggan seluruh negara,” jelasnya.

Bagi yang berminat untuk mendapatkan produk gamat, bolehlah menghubungi Puan Normilawati di talian 014-7973904.


Loca B Terkilan Anak Masih Belum Dapat Kewarganegaraan Malaysia

Menerusi satu perkongsian di Instagram, penyanyi rap Loca B meluahkan rasa terkilan apabila usaha untuk mendapatkan kewarganegaraan Malaysia buat anaknya, Yusuf tidak berhasil.

Menurut Loca atau nama sebenarnya Nabila Hani Azali berkata dia sudah berkali-kali turun naik mahkamah namun usahanya gagal.

“Benda ni dah tertangguh dua tahun kerana PKP dan apabila lepas berusia 7 tahun nanti hampir mustahil untuk dia mendapatkan kerakyatan. Yusuf akan berusia 6 tahun pada tahun hadapan dan saya risau dengan masa depan dia di negara ini.

“Saya cuma mahu dia bersama dengan saya, ia tidak sepatutnya sesukar ini untuk anak saya tinggal dengan saya di negara ini,” katanya.

Dalam pada itu, Loca merasakan didiskriminasi apatah lagi sukar untuk mendapatkan hak kerakyatan anaknya. Ujarnya lagi, anaknya sepatutnya mendapat kerakyatan sebaik sahaja dilahirkan.

“Tak kisah dengan siapa saya berkahwin atau dengan siapa saya bersama. Kalau lelaki boleh direct kenapa wanita tidak boleh?

“Kita tinggal di negara yang kerajaannya mendiskriminasi wanita. Kerajaan okey untuk menerima rayuan, untuk menidakkan hak saya sebagai wanita di negara saya.

“Apa yang dia boleh buat kalau dia ada dua kewarganegaraan pun sekarang sebab dia ada hak untuk memilih apabila sudah dewasa kelak,” katanya.

Dalam perkongsian tersebut, Loca turut memaklumkan visa Yusuf akan luput susulan pejabat imigresen yang tidak dibenarkan sebarang temujanji susulan pandemik.

Ujarnya, Loca perlu mendapatkan surat hak penjagaan anak di mahkamah bagi membolehkan pembaharuan visa, namun tarikh perbicaraan di mahakamah telah dipindahkan dari Jun ke bukan Disember.

Difahamkan, Yusuf Alexender kini berusia 5 tahun merupakan anak hasil daripada perkahwinan terdahulu Loca B bersama bekas suaminya yang bukan merupakan warganegara Malaysia.


Nam Ron Sahut Cabaran, Kongsi Gambar Separuh Bogel Nak Dapat 1 Juta Followers

Baru-baru ini perkongsian pelakon, Nam Ron menjadi perhatian ramai apabila memuat naik gambarnya separuh bogel di Instagram.

Difahamkan, tindakannya itu adalah secara sarkastik menyahut cabaran sebuah produksi yang mengenakan syarat untuk mengambil pelakon yang mempunyai jumlah pengikut sekurangnya 1 juta di media sosial.

Menerusi entri itu, Namron turut meninggalkan kapsyen sindiran mengatakan dia akan menyiarkan foto bogel sepenuhnya jika misinya itu tercapai sebelum tahun 2022.

“Menyahut cabaran tv station dan sesetengah penerbit yang mahukan sekurang kurang 1 juta pengikut di medsos. Road to 1 million followers. Foto bugil penuh akan disiarkan sekiranya sasaran tercapai sebelum 2022,” tulisnya.

Perkongsian Nam Ron itu mendapat pelbagai reaksi daripada rakan artis yang terhibur dengan perkongsiannya itu. Setakat ini, Nam Ron mempunyai 108,000 pengikut di Instagram, manakala di Twitter mempunyai 51,000 pengikut.

Terdahulu, penerbit terkenal Hj Zil mendedahkan sebuah syarikat televisyen telah mengenakan syarat untuk produksinya mengambil pelakon yang mempunyai 1 juta pengikut di Instagram.


Ubati Rindu Peminat, Dafi Bakal Lancar Single Baru

Selepas lima tahun tidak muncul dengan lagu baru, penyanyi Dafi berkata dia menyimpan hasrat untuk melancarkan single dalam masa terdekat.

Dafi berkata dia ada lagu yang sudah dirakam namun menunggu waktu sesuai dilancarkan. Ujarnya, dia berharap lagunya itu akan memberi semangat kepada pendengar.

BACA: Dafi Rela Dimarahi Jika Ada Tak Puas Hati Kepimpinan Bapa

“Secara peribadi, pada mulanya saya memang rasa macam kurang sesuai untuk lancarkan lagu ketika negara sedang berdepan dengan pandemik Covid-19.

“Namun jika difikirkan, tidak salah untuk tampil dengan lagu yang menyebarkan semangat dan aura positif sebagai pemangkin semangat. Lagu simple saja tapi mempunyai mesej tersendiri, tajuknya nanti saya akan kongsikan,” katanya.

Untuk rekod, kali terakhir Dafi muncul dengan lagu berjudul Girl pada tahun 2016.

Selain bergelar penyanyi, Dafi kini melebarkan sayapnya sebagai pelakon dan terbaharu dia muncul dalam filem Ada Hantu. Filam arahan Hairul Azreen itu kini ditayangkan di saluran Disney+Hotstar


King Coco Tak Minat Guna Minyak Pengasih, Susuk

Menerusi satu perkongsian di Insta Story, selebriti media sosial, King Coco memuat naik paparan skrin ada menerima mesej daripada individu menawarkan perkhidmatan minyak pengasih, pelaris dan memasang susuk.

King Coco atau nama sebenarnya Masyaira Ismail berkata meskipun dia pendosa namun dia tidak akan sesekali melakukan amalan terkutuk itu untuk memikat lelaki.

“Saya ni memang tak baik. Pendosa tapi saya taklah sampai tahap nak duakan Tuhan. Kalau orang dah tanak kat kita takkan kita nak guna ‘guna-guna’ pulak,” katanya.

Sementara itu, dalam beberapa perkongsian lain, King Coco turut berseloroh tidak mahukan lagi suami orang.

Terdahulu, Coco mengesahkan sudah pun bercerai dengan suaminya, Azrin Anas Abdul Shukor. Namun, enggan berkongsi lanjut mengenai tarikh mereka bercerai.


Caprice Sakit Hati Diejek Acah-Acah Speaking, Pelat

Baru-baru ini, hangat diperkatakan apabila penyanyi rap Caprice ada memuat naik video didakwa mengajuk aksi lucah dilakukan oleh lelaki didakwa mirip pendakwah terkenal.

Menerusi soal jawab di Insta story, Caprice ditaya netizen ‘Adakah seronok menjatuhkan dia?’. Tampil menjawab pertanyaan itu, Caprice berkata dia hanya mahu mendapatkan keadilan.

“Dengar sini, apabila berjuang untuk mendapatkan keadilan, seseorang itu perlu jatuh. Tetapi, sebagai seorang Muslim, kita ada tanggungjawab, apabila dia jatuh (sudah didedahkan), kita kena ubatkan dia ke jalan Allaha. Insya-Allah,” katanya.

Sementara itu, dalam satu pertanyaan lain, Caprice mengakui sakit hati apabila diejek ‘acah acah’ bercakap dalam bahasa Inggeris.

“Saya dah lima tahun bagi ceramah, masuk TV, buat konten, tapi baru-baru ini satu Malaysia kecam cakap saya acah-acah ‘speaking’, pelat. Itu semua agak menyakitkan hati,” katanya.

Terdahulu, hangat mengenai kemelut Caprice dengan pendakwah itu ketika semasa sama-sama menjayakan misi kemanusiaan Gaza, Palestin.


Nabila Razali Harap Menang Trofi Penyanyi Wanita Popular

Meskipun bakat nyanyian sering dipersoalkan, namun penyanyi Nabila Razali terus popular, malah turut membolosi empat kategori pencalonan awal Anugerah Bintang Popular BH (ABPBH) Ke-34.

Empat kategori tersebut adalah Penyanyi Wanita Popular, Pelakon TV Wanita Popular dan dua menerusi kategori online iaitu Gandingan Serasi Drama Popular

Meskipun sudah lama tidak muncul dengan lagu atau lakonan terbaru, Nabila meluahkan rasa syukur namanya masih lagi kekal relevan.

“Alhamdulillah, pencalonan ABPBH 34 membuktikan saya masih relevan walaupun sudah lama berehat berikutan pelaksanaan Fasa Satu Pelan Pemulihan Negara.

“Saya amat terharu apabila orang masih memberi perhatian pada perkembangan kerjaya dan menantikan produk terbaharu dalam nyanyian mahupun lakonan,” katanya.

Dalam pada itu, Nabila mengharapkan kemenangan datang daripada trofi Penyanyi Wanita Popular, tahun ini apatah lagi dia lebih cintakan dunia nyanyian.

“Nyanyian adalah kecintaan saya. Justeru, sudah tentu saya memilih gelaran Penyanyi Wanita Popular jika ditanya kategori yang diharapkan.

“Bagi saya, gelaran ini mampu mengukuhkan jenama saya dalam bidang nyanyian. Bukanlah kategori lain saya tidak mahu menang, tetapi dunia nyanyian lebih dekat di hati saya.

“Saya bersyukur lagu Peluang Kedua berjaya mempertahankan populariti dalam nyanyian. Saya harap, lagu ini terus membawa tuah kepada saya,” luahnya.


Baru Dua Jam Buka Akaun IG, Ana Nayla Raih 29,000 Pengikut

Genap seminggu melahirkan cahaya mata sulung, pasangan selebriti Ayda Jebat dan Nabil Mahir berkongsikan nama anak perempuan mereka yang diberi nama Ana Nayla.

Menerusi entri tersebut, pasanngan itu turut berkongsikan video pendek wajah anak mereka. Malah, pasangan itu turut membuka akaun Instagram anak mereka.

Lebih mengejutkan baru sahaja memuat naik posting pertama dua jam lalu, akaun Instagram Ana Layla sudah meraih 27,000 pengikut.

Rata-rata netizen memuji kecomelan anak pasangan itu serta teruja melihat warna mata Ana yang sangat cantik serta mendoakan menjadi anak yang solehah.

Ayda Jebat selamat malahirkan cahaya mata sulung pada 21 September secara pembedahan. Ayda mendirikan rumah tangga dengan Nabil pada 1 Januari lalu selepas mengikat pertunangan secara dalam talian pada 28 April tahun lalu ketika pelaksanaan Perintah Kawalan Pergerakan (PKP).


Hati Sudah Terpaut! Tawaran Eksklusif Rozel Ini Buat Ramai Tak Senang Duduk

Jenama Rozel yang selalu meniti di bibir-bibir penggemar perabot ini memang tidak perlu diperkenalkan lagi kepada rakyat Malaysia.

Walaupun sudah lebih 30 tahun menapak di Malaysia, jenama Rozel tetap menjadi pilihan hati ramai. Mana tidaknya, dengan perabot-perabot berkualiti tinggi, cantik dan harga yang berpatutan ini melengkapkan lagi kecantikan kediaman anda.

Siapa sahaja yang tak terhasut untuk membeli dan mencantikkan rumah sendiri?

Apa yang menarik kali ini, Rozel ada buat tawaran eksklusif untuk anda. Rozel menawarkan harga istimewa perabot seperti Sofa Kulit dan Set Meja Makan berjenama dan mewah dengan harga serendah RM3,990.

Padanla ramai yang tak senang duduk, Rozel buat tawaran tak masuk akal untuk anda yang nak rumah sentiasa dilengkapi dengan perabot baharu yang cantik dan letops ini.

Sofa bergaya dan elegan ini pasti buatkan anda jatuh cinta pandang pertama. Kena sangat dengan trend semasa kepada anda yang ingin menambah gaya serta hidup mewah di samping dapat menjimatkan ruang rumah anda. Kalau 10 perabot pun tak menjadi masalah!

Sofa kulit 2+3 tempat duduk serendah RM4,990 sahaja! Gila berbaloi kan? Dengan kualiti yang ditampilkan ini sangat sinonim dengan imej jenama Rozel yang menjadi peneraju gaya hidup dan memenuhi keperluan kehidupan moden kini.

Kena pula dengan musim sekarang di mana ramai yang bekerja dari rumah, jadi anda perlu untuk menyediakan persekitaran kerja yang sesuai.

Bila dah letih bekerja seharian, dapat juga merehatkan diri di atas sofa yang selesa dan empuk. Barulah boleh claimed, ‘pejabat rumah’ kali ini lebih fleksibel. Agituh!

Eh, takkan tukar sofa jer? Apa kata anda usha pula set meja makan dari Rozel ini. Meja makan juga penting untuk bonding time bersama keluarga anda.

Nak pilih set meja makan pun memerlukan konsep atau tema yang sesuai. Anda perlu pastikan set meja makan anda kena dengan tema yang telah ditetapkan untuk ruangan makan anda yer.

Kami pasti dengan tawaran harga serendah RM3,990 ini dapat memberikan anda keselesaan dan ketahanan yang anda sendiri pun tak jangka.

Inilah masa untuk anda berkongsi makanan yang lazat dan gelak ketawa dengan keluarga dan kawan-kawan!

Kepada anda yang tak sabar untuk menghias rumah dengan perabot, anda boleh memasuki bilik pameran secara virtual dahulu sebelum melangkah ke bilik pameran sebenar.

Anda hanya perlukan telefon pintar, tablet ataupun di komputer riba untuk melihat setiap perabot yang anda suka tu. Setiap sudut di bilik pameran boleh dilihat dengan mudah jer. Up-to-date sangat!

Sambil-sambil anda mencuci mata melihat koleksi perabot yang cantik itu, anda juga boleh mengambil masa selama mana yang anda mahu sebelum membuat keputusan yang tepat semasa berada di bilik pameran secara virtual.

Pengalaman 360 darjah! Hanya dengan hujung jari sahaja. Jadi tak perlu lagi bersesak-sesak di samping dapat mengelak berada berada kawasan yang sesak dengan orang ramai.

Semua produk Rozel direka dan diwujudkan untuk memberi pelanggan keselesaan dan keanggunan. Jadi, jangan tunggu lama-lama kerana tawaran ini bermula SEKARANG!

Berita baik untuk anda! Jika anda berminat untuk membuat pembelian secara ansuran, Rozel ada menyediakan kemudahan bayaran secara ansuran dengan 0% faedah sehingga 24 bulan. Fuh! Betul nikmat nih.

Untuk info lanjut anda boleh lawati Rozel di Facebook, Instagram dan juga di Lokasi Pameran Rozel ini.

#RozelMY #contemporary #fusion #tailored #opulent #sculpted #architectural #traditional #luxurious #timeless #classic #essential #elegant #rozel #sofa #furniture #leather #livingroom


Banyak Dapat Tawaran, Erra Fazira Tak Halang Aleesya Jadi Artis

Pelakon dan penyanyi Erra Fazira mengakui anak tunggalnya, Engku Aleesya ada menerima tawaran dalam dunia seni termasuk berlakon iklan.

Bagaimanapun, Erra berkata dia perlu berbincang terlebih dahulu dengan bekas suami, Engku Emran untuk mendapatkan kata sepakat dan kebenaran apatah lagi anaknya itu belum boleh membuat keputusan sendiri.

“Permintaan tawaran untuk Aleesya beraksi di hadapan kamera memang ada saja diterima. Ada yang berminat nak dia muncul buat iklan. Tapi, saya tak boleh buat keputusan itu sendiri tanpa berbincang dan mendapat ‘lampu hijau’ daripada bapanya.

“Sekarang, selagi Aleesya belum boleh buat keputusan sendiri, saya tidak akan membawa dia ke depan lagi. Biarlah dia yang tentukan minat dan kesukaannya, saya akan menyokong saja,” katanya.

Dalam pada itu, Erra berkata dia tidak menghalang apa sahaja minat anaknya itu di masa akan datang termasuk untuk menjadi artis suatu hari nanti.

“Untuk Aleesya, saya akan sokong semua yang dia minat dan tidak akan mengawalnya. Begitu juga jika dia berminat menceburi kerjaya seni suatu hari nanti, saya tidak akan menghalang tetapi memantau saja.

“Apapun setiap keputusan membabitkan Aleesya sekarang, saya dan bapanya kena berbincang dan mendapat kata sepakat. Sekiranya pihak sana (bekas suami) okey dan beri ‘lampu hijau, saya tiada masalah,” katanya.


“Pertama Kali Dengar Tangisan Anak, Saya Mengalirkan Air Mata”

Vokalis kumpulan Caliph Buskers, Azmi Saat meluahkan rasa syukur apabila isterinya selamat melahirkan cahaya mata lelaki, jam 9.09 pagi semalam.

Azmi berkaata dia dan isteri mengalirkan air mata sebaik sahaja mendengar tangisan anak mereka sebaik sahaja dilahirkan apatah lagi sudah 10 tahun mereka menantikan zuriat.

“Kali pertama kali mendengar tangisan bayi ketika dilahirkan, saya dan isteri mengalirkan air mata sebagai tanda syukur. Pastinya seronok melalui pengalaman yang berharga ini.

“Saya dan isteri menamakan anak sulung, Khairul Afnan, nama yang sudah disediakan sejak enam tahun lalu,” katanya.

Dalam pada itu, Azmi berkata dia sudah membuat persediaan bergelar bapa dan buat masa ini dia sendiri yang akan menguruskan isteri dan anak.

“Kebiasaannya dalam tempoh berpantang akan ada orang yang menjaga. Namun, dalam situasi sekarang, saya terpaksa ambil alih tugas ini dan menguruskan isteri dan anak sendiri.

“Saya juga akan meminta bantuan jiran tetangga. Tidak dinafikan, ini satu pengalaman baharu buat saya. Saya memang kena banyak belajar. Namun, saya sudah bersedia persiapan dari segi emosi,” katanya.

Azmi mendirikan rumah tangga dengan Nazirah yang juga cacat penglihatan pada 2011. Pasangan itu akhirnya menimang cahaya mata sulung selepas 10 tahun menanti.


Azri Iskandar Senyap-Senyap Cucuk Vaksin Tanpa Pengetahuan Ellie Suriaty

Umum mengetahui sebelum ini, pelakon dan pengarah terkenal Ellie Suraity lantang menolak suntikan vaksin Covid-19 atas sebab tertentu.

Bagaimanapun, Ellie akur apabila suaminya, yang juga pelakon Azri Iskandar sudah pun lengkap vaksinasi tanpa pengetahuannya.

BACA: Amal Makanan Sunnah, Ellie Suriaty Hormat Keputusan Anak Tolak Vaskin

“Azri dah vaksin, dah dua dos. Dia buat tu pun tak cakap dengan saya. Pada saya, saya pun tak nak bergaduh kerana itu pilihan dia. Tak apala, tak ada bergaduh kat rumah,” katanya.

Dalam pada itu, Ellie berkata dia perlu bersikap rasional kerana suaminya perlu keluar bekerja mencari nafkah untuk keluarga, tambahan pula pelakon perlu lengkap dua dos barulah dibenarkan untuk berlakon.

“Dia tak happy dengan perkara ni (vaksin). Tapi sebab dia ketua keluarga, kena cari nafkah. Sebab itu dia buat ni diam-diam tanpa beritahu saya, tahu-tahu je dah dua vaksin.

“Jika dia jatuh sakit saya akan jaga dia sebab dia suami saya dan teruskan makan makanan sunnah. Saya tak mahu keluarga jadi berpecah sebab keputusan ini,” katanya.

Terdahulu, hangat diperkatakan apabila dua anaknya berusia 17 dan 12 tahun membuat laporan di Balai Polis Taman Melawati bagi mempertahankan hak mereka untuk menolak suntikan vaksin.


PU Rahmat Minta Henti Promosi Squid Game

Sekarang ini hangat diperkatakan di media sosial mengenai sebuah drama siri negara Korea yang ditayangkan di Netflix bertajuk Squid Game.

Perkara itu turut mendapat perhatian Pencetus Ummah (PU) Rahmat yang meminta agar netizen beragama Islam dan selebrti berhenti mempromosikan siri popular itu.

BACA: Michael Ang Bengang PU Rahmat Tegur Kamal Adli Lamar Uqasha

PU Rahmat berkata dia memahami siri tersebut mempunyai jalan cerita menarik namun ia memberi pengaruh yang tidak baik apatah lagi menonjolkan adegan seks dan perkara haram lain.

Katanya lagi, dia bimbang jika ada budak-budak dibawah umur yang terpengaruh dan ingin menonton siri Korea tersebut.

“Nak tengok tu, tengoklah sebab masing-masing dah dewasa tapi jangan pula kalian mempromosikan secara tak langsung sebab follower kalian bukan semuanya orang dewasa,” katanya.

Perkongsian PU Rahmat itu mendapat pelbagai reaksi daripada netizen yang turut bersetuju dengan pendapatnya itu, malah ada mengatakan mereka yang dewasa pun turut malu melihat adegan tidak senonoh siri berkenaan.


Apa Yang Dimaksudkan Oleh Najman “Energy Yang Luar Biasa” Ni?

Hari demi hari kes Covid-19 semakin meningkat. Meskipun telah ramai yang menerima vaksin tapi ini tak menjanjikan yang kita bebas 100% dari dijangkiti virus Covid-19 ini.

Pada bulan lepas, bekas penyampai radio Sinar FM, Najman Mohamed telah disahkan positif Covid-19 dan keadaannya berada di stage 4. Kalau korang nak tahu pesakit yang berada di stage 4 ni memerlukan bantuan oksigen untuk bernafas dan keadaan pesakit boleh dikatakan 50/50, hidup ataupun mati.

Baru-baru ni Najman telah muncul di instagram milik Paknil dan dia telah di temu bual oleh Pak Nil dan juga Dr Syid. Sepanjang perbualan tersebut, mulut Najman asyik menyebut “Energy yang luar biasa”. Apakah yang cuba Najman sampaikan. Jom kita saksikan sebentar.

Alhamdulillah, dengan ikhtiar berterusan dan bantuan supplement Diffenz dari Eskayvie, Najman sekarang telah kembali sihat dan turut berkongsi dengan orang ramai tentang apa yang terjadi kepadanya.

“Selagi ada peluang, kita ikhtiarkan dan dapatkan sokongan khasiat Cendawan Susu Harimau, Buah Camu-Camu, Vitamin C & Vitamin D yang boleh membantu menyokong kesihatan paru-paru dan meningkatkan sistem imun tubuh anda dan keluarga.” – Sedikit petikan dari Najman yang dikongsikan kepada kita semua.

Dalam banyak-banyak vitamin C dan D yang ada di pasaran, korang boleh jer try vitamin C dan D Diffenz dari Eskayvie ni.

Istimewanya vitamin C dan D Diffenz ini mengandungi beserta ramuan khazanah antarabangsa iaitu cendawan susu harimau dan buah camu-camu. Rasanya yang masam manis ini akan ngam dengan tekak korang dan ia sesuai untuk diamalkan seawal usia 5 tahun.

Bagi korang yang tidak tahu, banyak kajian yang mendapati bahawa cendawan susu harimau dan buah camu-camu ini membantu menguatkan paru-paru dan menyokong sistem imun badan.

Bila ada extra protection daripada Diffenz ni, korang akan rasa lega sikit sebab korang boleh  consume satu keluarga. Paling best, korang boleh teruskan lifestyle dengan norma baharu.

Baru lah korang boleh kemana saja. Yang berniaga pun dah tak perlu ragu-ragu bila korang asyik amalkan vitamin ni.

Tak salah kalau #kitaikhtiar untuk terhindar dari wabak Covid-19 ni. Yang pasti setiap dari korang semua wajib ada vitamin C dan D di rumah.

Maklumat lanjut layari laman rasmi Diffenz serta Facebook dan Instagram untuk dapat banyak info yang korang wajib tahu.


Bapa Ashraf Muslim Meninggal Dunia Akibat Covid-19

Takziah buat pelakon Ashraf Muslim di atas pemergian bapa tercinta Muslim Bulat, 67 tahun yang meninggal dunia selepas lapan hari berjuang melawan Covid-19 tahap lima.

Berkongsikan khabar duka itu di Instagram, Ashraf berkata bapanya meninggal dunia dalam keadaan tenang dan kematian disahkan pada jam 6.37 pagi tadi.

“Hari ini adalah hari paling sedih. Ayah dah meninggalkan kami dalam keadaan yang baik dan tenang. Mungkin itu yang terbaik untuk dia sebab Allah lebih sayangkan ayah daripada kami,” tulisnya.

Dalam perkongsian itu, Ashraf turut memohon maaf bagi pihak bapanya andai ada salah dan silap yang dilakukan ketika hayatnya.

“Saya sebagai anak sulung ingin memohon maaf atas segala kesilapan ayah saya yang pernah dilakukan sewaktu dia masih hidup.

“Kalau ada hutang atau perkara yang masih belum diselesaikan, boleh hubungi saya. Insyaallah, sama-sama kita doakan semoga ayah ditempatkan di tempat yang istimewa di alam barunya bersama mereka yang beriman,” tulisnya.


PU Syed Tegur Caprice Sumpah Atas Nama Ibu Bapa

Pendakwah bebas, Pencetus Ummah (PU) Syed menegur penyanyi rap, Caprice susulan kenyataan bersumpah dilakukannya baru-baru ini.

Menurut PU Syed, kenyataan sumpah yang sebetulnya hendaklah dilakukan menggunakan nama Allah SWT. Menerusi entri itu, PU Syed turut memuat naik berita mengenai Caprice.

Dalam pada itu, PU Syed turut berpendapat bahawa individu yang sepatutnya bersumpah adalah orang yang didakwa dan bukannya Caprice.

“Nasihat ambe, yang perlu bersumpah itu adalah beliau, bukan Caprice. Namun setakat ini belum nampak dia nak bersumpah,” tulisnya.

Terdahulu, Caprice membuat pendedahan mengenai kelakuan tidak baik seorang pendakwah. Malah, Caprice turut bersumpah atas nama ibu bapanya bahawa dia mengenali perangai sebenar pendakwah berkenaan.


Kalau Rambut Macam Maya Karin & Raja Ilya, Siapa Jer Tak Nak?

Bila sebut bab rambut ni, memang sangat-sangat sensitif untuk menjaganya, tak kira lelaki ke perempuan. Ni semua disebabkan rambut adalah mahkota bagi setiap insan. Nak menjaga rambut pula bukannya mudah dan memerlukan beberapa perkara yang perlu dititikberatkan.

Rambut korang sering gugur? Rambut kelihatan kasar dan kusam? Rambut berminyak dan kulit kepala gatal? Ahh, stresnya!

Katakan tidak kepada rambut berminyak, rambut gugur, rambut kusut dan kasar. Rambut memainkan peranan yang penting kepada rupa paras seseorang. Sebab itu korang perlu menjaga rambut supaya kelihatan sihat sepanjang masa.

Kalau korang perasan, rambut Maya Karin antara yang diminati ramai. Dah lah panjang, cantik pula tu dan yang paling best, rambut Maya sentiasa nampak bersinar-sinar. Korang mesti nak tahu kan macam mana cara nak dapat rambut secantik rambut Maya Karin ni kan?

Jadi lets go, korang folow step di bawah ni, mana tahu korang pun boleh miliki rambut Rapunzel!

Ha! Bab shampoo ni korang mesti kena teliti betul-betul. Bukan sebab shampoo tu wangi jer korang terus beli. No! Kenali dulu rambut korang jenis yang mana satu, baru korang cari shampoo yang sesuai.

Penggunaan syampu yang tidak mengandungi sulfate, sodium laureth sulfate dan paraben lebih baik untuk rambut.

Kalau korang nak kulit kepala korang bersih sekaligus mengekalkan keseimbangan kelembapan kulit kepala dan mengembalikan kesihatan pada rambut yang rosak, korang guna jer shampoo Sailajah Hair Care ni.

Penggunaan hair serum atau hair oil akan membantu rambut korang tampak kelihatan lebih terurus dan tidak kusut, terutamanya di bahagian bawah rambut. Bahagian bawah rambut selalunya bercabang bukan?

Jadi hair serum lah jawabnya. Korang titiskan 2 hingga 3 minyak rambut dan sapukan bahagian hujung rambut. Dengar cerita Sailajah Hair Care ni pun ada hair serum yang diperbuat dari bahan semula jadi untuk melembapkan rambut, menjadikannya lebih teratur, dan halus.

Jadi senang lah korang rembat shampoo dan hair serum sekali. Barulah rambut tu onz point sentiasa. Tapi korang kena tahu, pakai hair serum hanya pada rambut semasa rambut masih basah sahaja, bukan di apply di kulit kepala.

Bila korang apply di kulit kepala nanti akan cepat jadi dandruff pula. Jadi jangan sesekali apply di kulit kepala okey!

Kami yakin part ni ramai yang skip. Sebab tu korang mengalami masalah rambut gugur. Penggunaan hair tonic  ini untuk melebatkan lagi rambut. Sesiapa yang sering gugur rambutnya disarankan untuk memakai hair tonic supaya rambutnya lebih kuat dan kukuh. Say no more to rambut gugur!

Cara untuk guna hair tonic, korang gunakan selepas mengeringkan rambut menggunakan tuala. Letakkan hair tonic pada kulit kepala mengikut garisan kepala kemudian gosok dan urut kulit kepala dengan perlahan-lahan.

Tak payah pening kepala mana nak cari hair tonic yang okey. Korang guna jer hair tonic Sailajah ni. Dah terang-terang diperbuat daripada bahan-bahan semula jadi untuk mengatasi folikel yang tersekat dan menguatkan akar rambut dari dalam sekaligus mengalakan pertumbuhan rambut yang sihat.

Sebelum shampoo, korang sikat rambut supaya rambut korang lebih terurus dan tidak kusut apabila hendak disikat nanti. Untuk rambut yang kusut dan rosak, pastikan anda menyikat rambut semasa rambut korang basah.

Penggunaan sikat yang betul juga perlu dititikberatkan. Misalnya, sikat yang bergigi jarang sesuai digunakan untuk rambut yang beralun.

Kalau korang nak tahu dah, dah ramai selebriti menggunakan Sailajah Hair Care untuk pastikan rambut mereka kekal segar sepanjang masa. Antaranya Beby maembong, raja ilya dan santesh.

Jangan cakap lelaki tak perlu pakai semua ni tau. Walaupun rambut pendek geng adam kena lah juga jaga rambut biar kemas dan hensem gituu!

Yang bertudung pun kena main peranan tau, untuk pastikan rambut korang kekal sihat. Jangan pula time rambut basah terus sarung tudung. Memang jawab nya rambut korang bermasalah lah nanti.

Kalau korang nak rambut sihat macam selebriti pujaan korang ni jangan lupa terjah laman Instagram Sailajah Hair Care untuk dapatkan set hair care yang super duper best ni.

Tunggu apa lagi guys, jom jaga rambut supaya nampak lebih sihat dan terurus. Flip hair time !


Iqbal Dedah DSV Pujuk Tawar Kereta Mewah RM3 Juta

Nampaknya kisah percintaan jutawan kosmetik, Datuk Seri Vida dan Ahmad Iqbal masih tiada kesudahan meskipun bekas pembantu peribadinya sudah menarik diri daripada perkahwinan tersebut.

Terbaru, menerusi satu perkongsian di Insta Story, Iqbal berkata selepas dia menarik diri, Vida menawarkan kereta mewah Bentley bernilai RM3 juta.

Bagaimanapun, Iqbal berkata nilai tersebut tidak dapat membeli hati dan kejujurannya yang telah dikhianati.

Ujarnya, jika ada janda hadiahkan basikal dia sanggup menerima dan berkahwin dengan wanita tersebut asalkan ikhlas menyayangi dirinya.

“Jika ada janda beri hadiah basikal pun saya sanggup berkahwin andai keikhlasan dan ketelusan menyayangi saya,” katanya.

Sementara itu, dalam satu entri lain, Iqbal berkata dia sanggup menerima jika kekasihnya seorang pelacur atau seorang yang miskin asalkan ikhlas.

“Bagi saya, anda kekasih saya seorang pelacur, atau seorang yang miskin sekalipun, tidak terlalu rupawan, saya boleh terima. Tetapi jangan kurang satu perkara, iaitu ketelusan. Saya tidak terlalu baik namun saya tidak pernah mempergunakan wanita,” katanya.


Perempuan Lain Suka Pergi Butik LV, Farahdhiya Seronok Pergi Pasar Tani

Menerusi satu perkongsian di Instagram, penyanyi dan pelakon Faradhiya berkongsikan jika perempuan lain suka ke butik mewah Louis Vuitton (LV) namun berbeza baginya yang gembira jika dapat pergi ke pasar tani.

Penyanyi berusia 37 tahun itu berkata jika dia ke pusat membeli belah, sukar untuk mendapatkan barangan basah seperti siput sedut dan bahan masakan lain. Farahdhiya turut berkongsikan siput sedut dan sayur kampung merupakan makanan kegemaran arwah bapanya.

“Bila perempuan lain gembira dapat pergi LV, saya seronok dapat pergi pasat tani. Dapatlah beli sayur kampung, siput sedut dan macam-macam lagi. Lauk fav arwah ayah saya ni. Asam rebus batang keladi & siput sedut,” tulisnya.

Perkongsian Farahdhiya itu mendapat pelbagai reaksi daripada netizen yang memuji lauk kampung yang dimasak olehnya. Malah, ramai mengatakan penyanyi itu mempunyai pakej lengkap kerana bukan sahaja cantik tetapi pandai memasak.


Menangis Teresak-Esak, DSV Akui Pernah Baling Selipar Pada Iqbal

Nampaknya kisah percintaan jutawan kosmetik, Datuk Seri Vida dan Ahmad Iqbal masih tiada kesudahan lagi biarpun bekas pembantu peribadinya dikatakan sudah tawar hati.

Terbaru, menerusi satu perkongsian di Instagram, Vida memuat naik video menangis dan mengakui bukan seorang yang lembut malah pernah melakukan membaling selipar pada Iqbal.

Dalam pada itu, Vida berkata Iqbal ikhlas menerima dirinya seadaanya serta anak-anaknya, malah menelan sahaja sikap dan perangainya.

“Iqbal ikhlas menerima saya seadanya.. terima anak saya, Cik B dan Kacak. Dia telan semua perangai saya. Saya bukan orang yang lembut tapi dia terima saya.

“Kalau tak kena (ada isu) saya marah. Saya baling selipar. Tapi di saat dia dihina.. mana saya? Saya tak hilang tapi saya banyak berdoa,” katanya.

Perkongsian Vida itu mendapat pelbagai reaksi dikalangan netizen yang seolah sudah muak dengan drama cinta mereka yang tiada penghujung.

Malah, ada segelintir berkata jika benar serius lebih baik segera bernikah serta mendoakan urusan perkahwinan mereka dipermudahkan.

Terdahulu, Iqbal mendedahkan Cik B sudah pun memberikan kebenaran untuk dia berkahwin dengan Vida, namun meletakkan syarat dimana dia inginkan sebuah kereta jenis Mercedes Benz yang bernilai lebih RM1 juta.


Syamel Pelik Ernie Zakri Kuat Menyanyi Sejak Hamil

Bakal menimang cahaya mata sulung tidak lama lagi, penyanyi Syamel teruja untuk bergelar bapa serta memikul tanggungjawab lebih besar.

Syamel turut meluahkan rasa syukur, Ernie Zakri tidak mengalami ragam atau mengidam yang pelik-pelik, namun sejak hamil isterinya suka menyanyi.

“Setakat ini dah masuk empat minggu semuanya berjalan lancar, dia hanya alami alahan biasa seperti masa wanita lain mengandung. Tapi tak ada yang teruk sangat, hanya morning sickness sikit dan Ernie ni memang manja.

“Yang peliknya sebelum ini Ernie kalau dekat rumah jarang dia nyanyi. Tapi since dia hamil ni, dia kuat nyanyi sampai saya pun terikut. Kami dah macam buat konsert kat rumah,” katanya.

Berkongsi mengenai persediaan bakal menjadi seorang bapa, Syamel berkata dia ada membaca mengenai perkara itu di Internet dan bertanya kepada mereka yang berpengalaman.

“Untuk persediaan so far slowly, tak ada la buat research sangat. Saya lebih banyak bertanya kepada parents yang lebih berpengalaman, boleh tanya macam mana persediaan mereka dulu. Tengok sikit-sikit kat internet sebab ni pertama kali,” katanya.

Syamel dan Ernie mendirikan rumah tangga pada 26 Mac lalu di Masjid Puncak Alam, Selangor.


10 Tahun Menanti, Azmi Saat Selamat Timang Anak Sulung

Hampir sepuluh menantikan zuriat, penyanyi Azmi Saat berkongsikan khabar gembira isterinya, Nazirah Muhammad selamat melahirkan bayi lelaki di sebuah hospital swasta pagi tadi.

Menerusi perkongsian di Instagram itu, Azmi turut meluahkan rasa syukur proses bersalin secara pembedahan itu dipermudahkan.

BACA: 10 Tahun Menanti Zuriat, Azmi Saat Korek Tabung Hantar Isteri Bersalin Hospital Swasta

Azmi turut berharap agar dia dapat menjadi bapa yang baik buat anaknya itu serta mengucapkan terima kasih kepada mereka yang mendoakan kesejahteraan mereka sekeluarga.

“Urusan pembedahan berjalan lancar. Macam-macam perasaan ada bila kali pertama terdengar suara baby.

“Syukur ya Allah. Moga saya dapat menjadi ayah yang baik. Terima kasih atas doa kalian yang tak putus-putus buat kami sekeluarga,” tulisnya.

Lebih manis, anaknya itu juga berkongsi tarikh lahir dengan Azmi dimana hari ini juga merupakan ulang tahun kelahiran penyanyi itu yang ke-34.


Adik Neelofa Berjaya Tamatkan Pengajian Di UK, Sambut Majlis Konvo Di Rumah

Tahniah dicapkan kepada personaliti media sosial yang juga adik kepada selebriti popular Neelofa iaitu Athisha Khan yang berjaya menamatkan pengajian di United Kingdom.

Menerusi perkongsian di Instagram, Athisha berkongsikan gambar memakai jubah konvokesyen dalam majlis serba ringkas di rumah bersama keluarga.

Difahamkan gadis berusia 23 tahun itu merupakan graduan undang-undang perniagaan di University of Birmingham, United Kingdom.

Dalam beberapa perkongsian lain, Athisha turut menzahirkan penghargaan buat kedua ibu bapanya, Datuk Abdul Halim Khan dan Datin Noor Kartini di atas sokongan mereka selama ini sepanjang pengajian.

Perkongsian Athisha itu mendapat pelbagai reaksi daripada pengikutnya yang tidak melepaskan peluang mengucapkan tahniah kepadanya.